Luka 19 | Biblia Le Internet Dzi | Xexe Yeye Gɔmeɖeɖe\nYesu dze Zaxeo gbɔ (1-10)\nMina ewoawo ŋuti lododo (11-27)\nYesu yi Yerusalem abe fia ene (28-40)\nYesu fa avi ɖe Yerusalem ŋu (41-44)\nYesu kɔ gbedoxɔa ŋu (45-48)\n19 Azɔ Yesu ge ɖe Yeriko dua me hetso eme yina. 2 Ke ŋutsu aɖe si ŋkɔe nye Zaxeo le afi ma; enye adzɔxɔlawo ƒe amegã, si si alɔme le. 3 Ke edi be yeakpɔ ame si Yesu sia nye, gake mete ŋui o le ameha la ta, elabena ame kpui wònye. 4 Eya ta eƒu du dze ŋgɔ ɖalia gboti aɖe be yeakpɔe, elabena egbɔna afi ma to ge. 5 Ke esi Yesu ɖo teƒea la, efɔ mo dzi, eye wògblɔ nɛ be: “Zaxeo, ɖi kaba, elabena aƒewò mee madze egbe.” 6 Ale wòɖi kaba, eye wòxɔe ɖe eƒe me kple dzidzɔ. 7 Ke esi wokpɔ esia la, wo katã wolĩ liʋiliʋĩ gblɔ be: “Ŋutsu sia yina nu vɔ̃ wɔla gbɔ dze ge.”+ 8 Ke Zaxeo tso gblɔ na Aƒetɔ la be: “Kpɔ ɖa Aƒetɔ, matsɔ nye nunɔamesiwo ƒe afã ana ame dahewo, eye maɖo nu sia nu si metafa ame aɖe* xɔ le esi la teƒe zi ene.”+ 9 Eye Yesu gblɔ nɛ be: “Xɔxɔ va aƒe sia me egbea, elabena Abraham vie wò hã nènye. 10 Elabena Amegbetɔvi la va be yeadi ame siwo bu la ahaɖe wo.”+ 11 Esi wole nya siawo sem la, edo lo bubu na wo, elabena esi wògogo Yerusalem ta la, wole susum be Mawu Fiaɖuƒe la ado enumake.+ 12 Eya ta egblɔ be: “Bubume aɖe zɔ mɔ yi dukɔ didi aɖe me,+ be woaɖo ye fia le afi ma, ne yeatrɔ agbɔ. 13 Eya ta eyɔ eƒe kluviwo dometɔ ewo vɛ, eye wòtsɔ mina* ewo na wo hegblɔ na wo be, ‘Mitsɔe tsa asii va se ɖe esime magbɔ.’+ 14 Gake eƒe dukɔmeviwo lé fui, eye wodɔ amewo ɖe eyome be woagblɔ be, ‘Míedi be ame sia naɖu fia ɖe mía dzi o.’ 15 “Mlɔeba esi woɖoe fia eye wòtrɔ gbɔ la, ena woyɔ kluvi siwo wòtsɔ gaa* na la vɛ, ne yeanya viɖe si wokpɔ le woƒe asitsatsa la me.+ 16 Eye gbãtɔ va do hegblɔ be, ‘Aƒetɔ, wò mina la ɖe vi mina ewo ɖe edzi.’+ 17 Egblɔ nɛ be, ‘Kluvi nyui, wòe wɔ dɔ kakaka! Esi nèwɔ nuteƒe le nu suetɔ me ta la, ɖu du ewo dzi.’+ 18 Eye evelia va gblɔ be, ‘Aƒetɔ, wò mina la ɖe vi mina atɔ̃ ɖe edzi.’+ 19 Egblɔ na ame sia hã be, ‘Wò hã ɖu du atɔ̃ dzi.’ 20 Ke bubu va gblɔ be, ‘Aƒetɔ, wò mina si medzra ɖo ɖe avɔ me lae nye esi. 21 Elabena menɔ vɔvɔ̃m na wò, elabena wò nya me sẽ; ètsɔa nu si mèda ɖi o, eye nèŋea nu si mèƒã o.’+ 22 Egblɔ nɛ be, ‘Kluvi vɔ̃ɖi, wò ŋutɔ wò numenyae metsɔ le ʋɔnu drɔ̃m wò. Esi nènya be nye nya me sẽ, metsɔa nu si nyemeda ɖi o, eye meŋea nu si nyemeƒã o la,+ 23 ekema nu ka tae mètsɔ nye ga la de gadzraɖoƒe ale be ne metrɔ gbɔ la, maxɔe kple deme oa?’ 24 “Ale fia la gblɔ na ame siwo le tsitre ɖe afi ma be, ‘Mixɔ mina la le esi, eye mitsɔe na ame si si mina ewo le la.’+ 25 Ke wogblɔ nɛ be, ‘Aƒetɔ, mina ewo le esi xoxo ɖe!’— 26 ‘Mele egblɔm na mi be, ame sia ame si si nu le la, woatsɔ geɖe akpee nɛ, gake ame si si nu mele o la, woaxɔ nu si le esi la kura gɔ̃ hã le esi.+ 27 Azɔ mikplɔ nye futɔ siwo medi be maɖu fia ɖe yewo dzi o la vɛ ne miawu wo le ŋkunyeme.’” 28 Esi wògblɔ nya siawo vɔ la, edze mɔ ɖo ta Yerusalem. 29 Eye esi wògogo Betfage kple Betania le to si woyɔna be Amito+ la dzi la, edɔ nusrɔ̃laawo dometɔ eve+ 30 gblɔ be: “Miyi kɔƒe si kpɔm miele le mia ŋgɔ la me, eye ne miege ɖe eme la, miakpɔ tedzivi aɖe, si dzi ame aɖeke menɔ kpɔ o la, le ka me. Miɖe kae, eye mikplɔe vɛ. 31 Eye ne ame aɖe bia mi be, ‘Nu ka tae miele ka ɖemee?’ hã la, migblɔ be, ‘Aƒetɔ la le ehiãm.’” 32 Ale ame dɔdɔawo yi eye wokpɔe abe ale si tututu wògblɔe na wo ene.+ 33 Ke esi wole ka ɖem tedzivia la, ame siwo tɔ wònye la bia wo be: “Nu ka tae miele ka ɖem tedzivia?” 34 Woɖo eŋu be: “Aƒetɔ la le ehiãm.” 35 Eye wokplɔe yi na Yesu hetsɔ woƒe awudziwuiwo ɖo ɖe tedzivia dzi, eye wokɔ Yesu ɖo edzi.+ 36 Esi wòva yina la, amewo le woƒe awudziwuiwo ɖom ɖe mɔa dzi.+ 37 Esi wònya gogo mɔ si wotona ɖina tso Amitoa dzi ko la, nusrɔ̃lawo ƒe ha blibo la katã de asi dzidzɔkpɔkpɔ me hele Mawu kafum kple ɣli le ŋusẽdɔ siwo katã teƒe wokpɔ la ŋuti, 38 eye wole gbɔgblɔm be: “Woayra Fia si gbɔna le Yehowa* ƒe ŋkɔ me! Ŋutifafa le dziƒo, eye ŋutikɔkɔe na ame si le dziƒo boo la!”+ 39 Ke Farisitɔ siwo le amehaa dome la dometɔ aɖewo gblɔ nɛ be: “Nufiala, gbe nya na wò nusrɔ̃lawo.”+ 40 Ke eɖo eŋu na wo be: “Mele egblɔm na mi be, ne ame siawo zi kpi la, kpewo ado ɣli.” 41 Eye esi wògogo Yerusalem, eye wòkpɔ dua la, efa avi ɖe eŋu+ 42 gblɔ be: “Wò la, ɖe wòle be nànya nu siwo na ŋutifafa wò le ŋkeke sia me hafi—ke woɣla ɖe wò ŋkuwo fifia.+ 43 Elabena ŋkekewo gbɔna na wò esime wò futɔwo atu ati biɖoebiɖoewo aƒo xlã wò godoo va kpe, woaɖe to ɖe wò eye woaxaxa wò ɖo le goawo katã me.+ 44 Woatsɔ wò kple viwò siwo le mewò la axlã ɖe anyi,+ eye womagblẽ kpe ɖe kpe dzi le mewò o,+ elabena mète ŋu de dzesi wò kpɔkpɔɖaɣi o.” 45 Ege ɖe gbedoxɔa me eye wòde asi nudzralawo nyanya me do goe,+ 46 eye wògblɔ na wo be: “Woŋlɔe ɖi be, ‘Nye aƒe la anye gbedoɖaƒe,’+ ke miawo mietsɔe wɔ adzodalawo ƒe doe.”+ 47 Eye wòfiaa nu le gbedoxɔa me gbe sia gbe. Ke nunɔlawo ƒe tatɔwo kple agbalẽfialawo kpakple dumegãwo le didim be yewoawui;+ 48 gake womekpɔ mɔ si dzi woato awɔ esia o, elabena dukɔ bliboa ku ɖe eŋu hele to ɖomee.+\n^ Alo, “metso ame aɖe nu alakpatɔe.”\n^ Helatɔwo ƒe mina ɖeka ƒe kpekpemee nye gram 340, eye wobui be eƒe home sɔ kple drakma 100. Kpɔ Megbenyawo B14.\n^ Egɔmeɖeɖe tẽe, “klosalo.”


Philémon – Togo Chrétien\nPAULO ƑE AGBALẼ SI WÒŊLɔ NA FILEMON\nFilemon nye bubume kple hotsuitɔ aɖe si to Paulo dzi va zu\nkristotɔ. Filemon ƒe kluvi aɖe si ŋkɔe nye Onesimo la si le\nFilemon gbɔ yi Roma. Edo go Paulo le gaxɔ me le Roma eye\nwòzu kristotɔ. Paulo ŋlɔ agbalẽ sia de Onesimo si be woatsɔe\nayi na Filemon ale be Filemon nagbugbɔ Onesimo axɔ abe eƒe\nkluvi ene, atsɔ eƒe nu vɔ̃ akee eye woadze sii be ye nɔvie\nwònye le Kristo me.\nEmenyawo 1. Gbedoname kple akpedada, 1-7\n2. Kukuɖeɖe ɖe Onesimo ta, 8-20\n3. Gbedoname kple yayranyawo, 21-25\n1 Agbalẽ sia tso Paulo, Kristo Yesu ƒe gatɔ, kple mía nɔviŋutsu Timoteo gbɔ,\nna Filemon, mía xɔlɔ̃ lɔlɔ̃tɔ kple hadɔwɔla 2 kple Apfia, mía nɔvinyɔnu, na Arkipo,\nmía nɔvi, Kristo ƒe asrafo kpakple hame si kpea ta le aƒewòme.\n3 Amenuveve kple ŋutifafa tso Mawu mía Fofo kple Aƒetɔ Yesu Kristo gbɔ la\n4 Filemon lɔlɔ̃a, medaa akpe na Mawu ɣesiaɣi si mele gbe dom ɖa ɖe tawò 5\nelabena mese nu tso wò lɔlɔ̃ kple xɔse si le Aƒetɔ Yesu me kpakple amekɔkɔeawo\n6 Nye gbedodoɖae nye be nàtsɔ dzo ɖe wò xɔse la, mama ŋu, ale be nàse nu\nnyui ɖe sia ɖe si le mía si le Kristo me la gɔme blibo. 7 Wò lɔlɔ̃ na dzidzɔ kple\ndziɖeƒo gã aɖem elabena wò, nɔviŋutsu, tsɔ dzidzɔ de amekɔkɔeawo ƒe dziwo me.\n8 Eya ta, togbɔ be dzideƒo le asinye le Kristo me be mate ŋu azi dziwò be nàwɔ nu si\ndze be nàwɔ hã la, 9 medi boŋ be maɖe kuku na wò le lɔlɔ̃ ta. Eya ŋuti nye Paulo,\namegã xoxo aɖe kple ame si va zu Kristo Yesu ƒe gatɔ 10 mele kuku ɖem na wò ɖe\nvinye Onesimo ta, ame si trɔ zu vinye esi menɔ kɔsɔkɔsɔ me le afii. 11 Tsã la\nŋudɔwɔnu aɖeke menɔ eŋu na wò o, ke azɔ la etrɔ zu ŋudɔwɔnu na nye kpli wò siaa.\n12 Mele etrɔm ɖo ɖe wò eye mele nye ŋutɔ nye dzi hã ɖom ɖa wò kplii.\n13 Medi vevie be mana woanɔ gbɔnye le afii, le esime mele gaxɔ me le\nnyanyui la gbɔgblɔ ta. Wò hã ato esia me ana kpekpeɖeŋum to edzi. 14 Ke nyemedi\nbe mawɔ nenema ne melɔ̃ ɖe edzi o. Nyemedi be nanyo dɔme nam to dzizizi me o,\nke boŋ be wò ŋutɔ nàdi be yeave nunye. 15 ɖewohῖ, anyo be nabu nya sia ŋu ale:\nOnesimo si dzo le gbɔwò ɣeyiɣi kpui aɖe, ale be azɔ la, woazu tɔwo tegbee. 16\nOnesimo maganye kluvi ɖeɖe ko azɔ o, ke boŋ azu nu si kɔ saa wu eye woanye nɔvi\nlɔlɔ̃a, vevietɔ nam. Agazu ame vevi na wò ŋutɔ hã azɔ, elabena maganye subɔla ko\no, ke boŋ anye nɔviwò le Kristo me hã.\n17 Ne menye xɔ̃wò le nyateƒe me la, ekema xɔ Onesimo kple dzaadoname si\ntututu natsɔ axɔm nenye nyee gbɔna gbɔwò. 18 Ne ewɔ nu vevi aɖe wò alo wòfi wò\nnane la, ekema kpɔ mɔ na teƒeɖoɖo tso gbɔnye. 19 Maɖo eteƒe na wò. Nye, Paulo,\nmeɖo kpe nya sia dzi na wò to nu sia ŋɔŋlɔ kple nye asi na wò me. Ke nyemakɔ nu\nle fe si nenyi le asinye la dzi o! Nya lae nye be, wò luʋɔ la ŋutɔe nye fe si nenyi le\nasinye! 20 Ẽ, nɔvi lɔlɔ̃a, na wò nu sia wɔwɔ nam kple lɔlɔ̃ nado dzidzɔ nam ekema\nnye dzi gbɔdzɔ la akafu Aƒetɔ la.\n21 Meŋlɔ agbalẽ sia na wò elabena meka ɖe edzi be awɔ nam wu ale si mebia\n22 Meɖe kuku be nadi amedzroxɔ aɖe da ɖi nam, elabena mele mɔ kpɔm be\nMawu ase miaƒe gbedodoɖa eye woana mava mia gbɔ kpuie.\n23 Epafra, ame si le gaxɔ me kplim le gbeƒaɖeɖe Kristo Yesu ta la, do gbe na mi. 24\nMarko, Aristarko, ɖema kple Luka, nye hadɔwɔlawo hã do gbe na mi. 25 Míaƒe\nAƒetɔ Yesu Kristo ƒe yayra nanɔ anyi kple miaƒe gbɔgbɔ la.


Nusi Wikipedia nye\nLe ŋku ɖe eŋu\nAbraham nye amesi ŋu woŋlɔ nu le le Mose ƒe agbalẽ gbãtɔ me le Bibliaa me. Wo ga ŋlɔ nu le eya ke ŋuti le Koran la hã me. Kristotɔwo kple Mɔslemtɔwo katã bu nae abe Israel viwo, Ishamel viwo kple Edom viwo katã wo fofo. Eya dzi Yuda subɔsubɔ kple Kristo subɔsubɔ to.\nAbraham kple Isak\nAbraham nye Tarax vi, eye wònye Naxor ƒe tɔgbeyɔvi. Abraham nɔviwo wonye Naxor kple Haran. Bibla gblɔ bena Mawu kplɔ Abraham tso Mesopotamia vayi Kanaan nyigba dzi. Afima Mawu bla nu kple Abraham le. Tso ema dzi la, Abraham subɔ Mawu (YHWH) dzaa ko abe Mawu ene. Mawu ga do ŋugbe na Abraham hã bena eƒe dzidzimeviwo woadzi xexlẽmanɔmee. Abraham nɔ agbe tso AM 1948–2123 (1812 DMȠ vaseɖe 1637 DMȠ).\nYudatɔwo yɔna Abraham be Avraham, Avinu, alo "Abraham, mía Fofo". Mawu do ŋugbe na Abraham bena woayra amegbetɔwo katã to eƒe dzidziemviwo dzi. (Mose I 12:3). Kristotɔwo kpɔ Yesu Kristo abe ŋugbe si Mawu na Abraham. Mɔslemtɔwo xɔ edzi se bena Mohammed nye Ismael, ŋutsuvi si Hagar dzi na Abraham ƒe dzidzimeviwo dometɔ ɖeka.\nDzidzimewo tso Adam vaseɖe Dawid dzi le Biblia me\nTso xexeame ƒe gɔmedzedze vaseɖe tsia ƒe xaxaɣi\nAdam · Set · Enos · Kenan · Mahalalel · Yered · Henox · Metusala · Lamex · Noa · Sem\nArpaxsad · Selax · Eber · Peleg · Regu · Serug · Naxor · Tarax · Abraham · Isak · Yakob\nTso dukɔ dzi vayi Fiawo dzi:\nYuda · Perez · Xezron · Aram · Aminadab · Naxeson · Salmon · Boaz · Obed · Dawid\nWoɖee tso "https://ee.wikipedia.org/w/index.php?title=Abraham&oldid=46457"\nLast edited on 18 Dzome 2014, at 17:25\nWotrɔ axa sia susuea le 17:25, 18 Dzome 2014.\nAmeŋunyatakaka Ŋuti Ɖoɖo


Migana ɖeɖi nate mía ŋu le nu nyui wɔwɔ me o; elabena ne míegbɔdzɔ le nu nyui wɔwɔ me o la, míaŋe nu le ye ŋutɔ ƒe azãgbe la dzi!\nYeremiaƒe Konyifahawo 3:25-26\n Yehowa ƒe ɖɔme nyo ɖe amesi le dzi ɖom ɖe eŋu, kple luʋɔ si le edim la ŋu. Enyo be, woanɔ anyi kpoo anɔ Yehowa ƒe xɔname sinu kpɔm.\nEgblɔ na wo bena: Miawo la mele na mi be, mianya ɣeyiɣi alo azãgbe, siwo Fofo la ɖo le ye ŋutɔ ƒe ŋusẽ nu o.\nKe esi azãgbe la ɖo vo la, Mawu dɔ ye ŋuta Via ɖo ɖa, eye nyɔnua ɖe dzii, eye wodzii ɖe se la te,\namesiwo wɔa ɣeyiɣi la ŋuti da blibo, elabena ŋkekeawo nye vɔ̃.\nYeremiaƒe Konyifahawo 3:25\nYehowa ƒe ɖɔme nyo ɖe amesi le dzi ɖom ɖe eŋu, kple luʋɔ si le edim la ŋu.\nŊkuwo katã le asiwo nu kpɔm, eye nèna nuɖuɖu wo ɖe enaɣi;\nNyagblɔla Salomo 8:6\nElabena azãgbe kple ʋɔnudɔdrɔ̃ li na nuwɔwɔ ɖesiaɖe, elabena amegbetɔ ƒe vɔ̃wɔwɔ do agba ɖe edzi.\nhena azãgbewo ƒe ɖoɖo ƒe nuɖoanyi, bene woaƒo nuwo katã nu ƒu ade ta ɖeka te le Kristo me, nusiwo le dziƒo kple nusiwo le anyigba dzi la;\nelabena ŋutsue nye ta na nyɔnu, abe alesi Kristo hã nye ta na hame la ene, eye eyae nye ŋutilã la ƒe xɔla.\n Yesu gblɔ nɛ bena: Nyee nye mɔ la kple nyateƒe la kpakple agbe la, amea ɖeke mevaa Fofo la gbɔ o, negbe to dzinye ko. Ɖe mienyam la, ne mienya Fofonye hã, eye tso esia dzi la míenyae, eye miekpɔe. Filipo gblɔ ne bena: Aƒetɔ, fia Fofo la mi, eye aɖi kɔ na mi. Yesu gblɔ nɛ bena: Filipo, ɣeyiɣi geɖe siawo menɔ anyi kpli mi, eye mènyam o mahã? Amesi ke kpɔm la, ekpɔ Fofo la, eye aleke gblɔm nèle bena: Fia Fofo la mí mahã? Ɖe mèxɔe se bena, mele Fofo la me, eye Fofo la hã le menye o mahã? Nya, siwo gblɔm mele na mi la, nyemegblɔ wo le ɖokuinye si o, ke Fofo, si nɔ menye la, le eƒe dowo wɔm. Mixɔm se bena, mele Fofo la me, eye Fofo la hã le menye; ke ne menye nenem o la, ekema mixɔe se le dɔwɔwɔawo ta. Vavã, vavã mele egblɔm na mi bena: Amesi xɔa dzinye sena la, dɔ, siwo wɔm mele la, eya hã awɔe; eye gatɔwo wu esiawo wòawɔ, elabena nye la meyina Fofo la gbɔ. Eye nusi ke míabia le nye ŋkɔa dzi la, nu ma ke mawɔ, bena woakɔ Fofo la ŋuti le Via me. Ne míabia nane le nye ŋkɔa dzi la, nye la màwɔe. Ne miele lɔ̃yem la, milé nye seawo me ɖe asi. Eye nye la maɖe kuku na Fofo la, eye wòana nyaxɔɖakɔla bubu mi, bena wòanɔ anyi kpli mi vaseɖe mavɔmavɔ me: Nyateƒegbɔgbɔ, si xexeame mate ŋu axɔ o, elabena mekpɔnɛ o, eye menyanɛ hã o; ke miawo la mienya eyama, elabena ele mia gbɔ, eye wòanɔ mia me. Nyemagblẽ mi ɖi tsyɔ̃eviwo o, megbɔna mia gbɔ. Esusɔ ʋee ko, eye xexeame megale kpɔ ye ge o; ke miawo la miakpɔm; elabena nye la mele agbe, eye miawo hã mianɔ agbe. Le ŋkeke ma me la miadze sii bena, mele Fofonye me, eye miawo miele menye, eye nye hã mele mia me? Amesi si nye seawo le, eye wòlé wo me ɖe asi la, ame ma enye amesi le lɔ̃yem: amesi lɔ̃am la, Fofonye alɔ̃e, eye nye hã malɔ̃e, eye maɖe nyẽ ŋutɔ ɖokuinye afiae. Yuda, si menye Iskariot lae o la, gblɔ nɛ bena: Aƒetɔ, aleke wɔ bena, nèle ɖokuiwò ɖe ge afia miawo, eye menye xexeame o mahã? Yesu ɖo ŋu, eye wògblɔ nɛ bena: Ne amea ɖe le lɔ̃yem la, alé nye nya la me ɖe asi, eye Fofonye alɔ̃ eyama, eye miava egbɔ, eye míawɔ nɔƒe ɖe egbɔ. Amesi mele lɔ̃yem o la, meléa nye nyawo me ɖe asi o, eve nya, si sem miele la, menye tɔnyee o, ke boŋ Fofo, si dɔm ɖa la tɔe. Megblɔ esiawo na mi, esi megale mia gbɔ. Ke nyaxɔɖakɔla, Gbɔgbɔ kɔkɔe, si Fofo la aɖo ɖa le nye ŋkɔa dzi la, eya afia nuwo katã mi, eye wòaɖo ŋku nusiwo katã megblɔ na mi la, dzi na mi. Ŋutifafa gblẽm mele ɖi na mi; nye ŋutifafa tsɔm mele na mi; menye alesi xexeame nana la, nye la mele mia nam o. Miaƒe dzi nagaʋuʋu nyanyanya o, eye dzika hã nagatso mia ƒo o! Miese alesi megblɔ na mi bena: Mele dzodzom, eye magava mia gbɔ. Ɖe mielɔ̃m la, ne miekpɔ dzidzɔ bena, meyina Fofo, amesi lolo wum la gbɔ.\n Zi kpi na Yehowa kpoo, eye nakpɔ esinu! Dzi megaku wò ɖe amesi ƒe mɔwo dzea dzi nɛ, kple ŋutsu, si nye ayetɔ la ŋu o! Wò dɔmedzoe nu nefa, eye nadzudzɔ dzikudodo; dzi megaku wò o, elabena nu vɔ̃ɖi ko nayi wɔwɔ ge! Elabena woatsrɔ̃ ame vlowo, ke amesiwo kpɔa mɔ na Yehowa la, woanyi anyigba la dome.\nKorax-viwo ƒe ha na henɔ la.


Jesus Teachings on Salt and Drachmas | Did You Know?\nÐe nya si Yesu gblɔ be dze tea ŋu bua eƒe ŋusẽ la nye vodadaa?\nLe Yesu ƒe Todzimawunyaa me la, egblɔ na eyomedzelawo be: “Miawoe nye anyigba ƒe dze; ke ne dze bu eƒe ŋusẽ ɖe, nu kae woawɔ nɛ be wòagatrɔ azu dze? Womagate ŋu azãe na naneke o, ɖeko woatsɔe aƒu gbe ɖe xexe be amewo nazɔ edzi.” (Mateo 5:13) Dze kpɔa nuɖuɖu ta be wòagagblẽ o. Eya ta anɔ eme be Yesu ƒe nyawo fia be yeƒe nusrɔ̃lawo ate ŋu akpɔ amewo ta be woaganye nu gbegblẽ wɔlawo kple ame mavɔ̃mawuwo o, eye ele be woawɔe hã.\nƑu Kukua me dze\nKe hã, numekugbalẽ aɖe (The International Standard Bible Encyclopedia) gblɔ ku ɖe nya si Yesu gblɔ tso ale si dze bua eƒe ŋusẽe ŋu be: “Anyigbamenuwo tsakana kple dze si woɖena le Ƒu Kukua ƒe nutowo me la zi geɖe; eya ta ne dzea nyi la, anyigbamenua, si me vivi aɖeke mele o la koe tsia anyi.” Eya ta eme kɔ be Yesu gblɔ tso nu si tsia anyi la ŋu be “womagate ŋu azãe na naneke o, ɖeko woatsɔe aƒu gbe ɖe xexe.” Numekugbalẽa gblɔ kpee be, “Togbɔ be dze si tso Ƒu Kukua me la ƒe nyonyome mede esi woɖena tsoa ƒu bubuwo me nu o, le anyigbamenuawo ta hã la, ekpɔkpɔ mesesẽ o, (wokpɔnɛ le ƒua ta lɔna bɔbɔe) eya ta eya koŋue wozãna le Palestina.”\nAleke Yesu ƒe nyaselawo ase kpɔɖeŋu si wòwɔ tso draxma gaku si bu la gɔmee?\nYesu wɔ kpɔɖeŋu aɖe si me wògblɔ le be draxma gaku ewo nɔ nyɔnu aɖe si, ke esi ɖeka bu la, esi akaɖi, eye wòkplɔ eƒe xɔ me nyuie va se ɖe esime wòkpɔe. (Luka 15:8-10) Le Yesu ŋɔli la, draxma la ade ŋkeke ɖeka ƒe fetu kloe, eya ta kpekpeme le ga si ŋu Yesu ƒo nu tsoe le eƒe kpɔɖeŋua me la ŋu. Gake susu bubuwo hã li si tae Yesu ƒe kpɔɖeŋua sɔ ɖo.\nNumekugbalẽ aɖewo gblɔ be gakuwo nyea atsyɔ̃ɖonu na nyɔnuwo zi geɖe le ɣemaɣi. Ðewohĩ gaku si Yesu wɔnɛ le eƒe kpɔɖeŋua me la nye ƒomea ƒe kesinɔnu vevi si dome nyɔnua nyi alo be enɔ nu siwo wotsɔ bia eta la dome. Aleke kee wòɖale o, eme kɔ ƒãa be nyɔnua atsi dzi vevie be yeake ɖe yeƒe gaku ewoawo dometɔ ɖeka si bu la ŋu.\nGawu la, le Yesu ŋɔli la, wotrɔa asi le aƒe siwo me dumevi dzrowo nɔna la ŋu be dzogbɔgbɔ kple kekeli nagage ɖe eme o. Ne fesrewo le woƒe xɔwo ŋu gɔ̃ hã la, wonɔna ʋɛ. Zi geɖe la, woɖoa gbe ƒuƒuwo ɖe anyigba le xɔawo me. Ne gaku ge ɖe anyigba la, ekpɔkpɔ asesẽ. Eya ta Biblia ŋuti numeɖela aɖe gblɔ be: “Ne nu sue aɖe, abe gaku ene bu le xɔ siawo tɔgbi me la, nu si ko wòle be ame nawɔ hafi akpɔe ye nye be wòasi akaɖi ahakplɔ xɔa me.”


Yeremiya 20 | Biblia Le Internet Dzi | Xexe Yeye Gɔmeɖeɖe\nPashur ƒo Yeremiya (1-6)\nYeremiya mate ŋu adzudzɔ gbeƒãɖeɖe o (7-13)\nMawu ƒe gbedeasi le abe dzobibi ene (9)\nYehowa le abe aʋakalẽtɔ sesẽ ene (11)\nYeremiya fa konyi (14-18)\n20 Ke nunɔla Pashur, Imer vi, ame si nye dzikpɔlawo ƒe tatɔ le Yehowa ƒe aƒe la me la, nɔ to ɖom esime Yeremiya nɔ nya siawo gblɔm ɖi. 2 Eye Pashur ƒo nyagblɔɖila Yeremiya hebɔ pãe+ ɖe Benyamin-gbo Dzigbetɔ, si le Yehowa ƒe aƒea me la me. 3 Ke esi ŋu ke eye Pashur ɖe Yeremiya le pã me la, Yeremiya gblɔ nɛ be: “Yehowa tsɔ ŋkɔ na wò be Ŋɔdzi Li Godoo,+ ke menye Pashur o. 4 Elabena ale Yehowa gblɔe nye esi, ‘Mana nàzu ŋɔdzi na ɖokuiwò kple xɔ̃wòwo katã, woatsi woƒe futɔwo ƒe yi nu, eye wò ŋkuwo akpɔ eteƒe;+ matsɔ Yuda blibo la ade asi na Babilon-fia, eye wòaɖe aboyo wo ayi Babilon ahawu wo kple yi.+ 5 Matsɔ du sia ƒe kesinɔnuwo katã, eƒe nunɔamesiwo katã kple eƒe nu xɔasiwo katã ade asi, eye matsɔ Yuda-fiawo ƒe kesinɔnuwo katã ade asi na woƒe futɔwo.+ Woaha wo atsɔ wo ayi Babilon.+ 6 Ke woaɖe aboyo wò Pashur kple aƒewòmetɔwo katã. Àyi Babilon, àku ɖe afi ma, eye afi mae woaɖi wò kple xɔ̃wòwo katã ɖo, elabena ègblɔ alakpanya ɖi na wo.’”+ 7 Oo Yehowa, èblem, eye mena woblem. Èzã wò ŋusẽ ɖe ŋunye, eye nèkpe dzinye.+ Mezu alɔmeɖenu ŋkeke blibo la katã,Eye ame sia ame koam.+ 8 Elabena ɣesiaɣi si mebe maƒo nu la, ele be manɔ ɣli dom anɔ gbeƒã ɖem be,“Ŋutasesẽ kple adzodada!” Elabena Yehowa ƒe nya zu dzu kple vlododo nam ŋkeke blibo la katã.+ 9 Eya ta megblɔ be, “Nyemele eŋkɔ yɔ ge o,Eye nyemagaƒo nu le eƒe ŋkɔ me azɔ o.”+ Gake enɔna abe dzobibi nue wotu nu ɖo le nye ƒuwo me ene,Etsɔtsɔ tiam,Eye wògloam.+ 10 Elabena mese nya baɖa si gblɔm ame geɖewo le;Ŋɔdzi ƒo xlãm.+ Wobe: “Miɖe egɔme ɖe go; ne míaɖe egɔme ɖe go!” Ame sia ame si doa gbe nam be, “Ŋutifafa na wò!” la, le didim be madze anyi hegblɔna be:+ “Ðewohĩ awɔ vodada gã aɖe,Eye míakpe edzi ahabia hlɔ̃e.” 11 Ke Yehowa li kplim abe aʋakalẽtɔ sesẽ ene.+ Esia tae yonyemetilawo akli nu, eye womaɖu dzinye o.+ Ŋu akpe wo vevie, elabena woado kpo nu. Ŋukpe mavɔ, si womaŋlɔ be o lae wòanye na wo.+ 12 Ke wò, aʋakɔwo ƒe Yehowa, wòe doa ame dzɔdzɔe kpɔna;Èdzea si dzimesusuwo* kple dzi la.+ Na makpɔ ale si nàbia hlɔ̃ woe la teƒe,+Elabena asiwò mee metsɔ nye nya de.+ 13 Midzi ha na Yehowa! Mikafu Yehowa! Elabena eɖe ame dahe* tso nu vlo wɔlawo si me. 14 Aɖi ŋkeke si dzi wodzim la ŋu kpékpekpe! Yayra meganɔ gbe si gbe danye dzim la dzi o!+ 15 Aɖi ame si he du nyui vɛ na fofonye be, “Wodzi vi, wodzi ŋutsuvi na wò!” Eye wòdo dzidzɔ nɛ la ŋu kpékpekpe. 16 Ame ma nenɔ abe du si Yehowa trɔ bu anyi, eye mevee o la ene. Nese ɣlidodo le ŋdi kple ŋɔdziɣli le ŋdɔkutsu dzatsɛ. 17 Nu ka tae mewum ɖe vidzidɔ me,Ne danye nazu yɔdo nam,Eye nye fu natsi eƒo tegbee o?+ 18 Nu ka tae medo tso vidzidɔ me,Be manɔ ayaɖuɖu kple nuxaxa dzi ɖaa,Eye nye ŋkekewo nawu enu ɖe ŋukpe me?+\n^ Alo, “seselelãme ememetɔ.” Egɔmeɖeɖe tẽe, “ayikuwo.”\n^ Alo, “ame dahe ƒe luʋɔ.”


Ne Nuwo Meva Le Abe Ale Si Nèkpɔ Mɔe Ene O | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Bengali Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kinyarwanda Kirghiz Kirundi Korean Latvian Lingala Lithuanian Macedonian Malagasy Malayalam Maltese Myanmar Nepali Norwegian Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Swahili Swedish Tagalog Tahitian Tamil Thai Tigrinya Tsonga Turkish Twi Ukrainian Urdu Vietnamese Xhosa Zulu\nDo ŋgɔ na miaƒe srɔ̃ɖeɖe la, edze abe miesɔ na mia nɔewo pɛpɛpɛ le go geɖe me ene. Fifia, nuwo meva le abe ale si nèkpɔ mɔe ene o, eye mia dome va le ko abe avu kple dadi ye le teƒe ɖeka ene.\nÀte ŋu ana nɔnɔmeawo naɖɔ ɖo le miaƒe srɔ̃ɖeɖea me. Gake gbã la, kpɔ nu siwo ate ŋu awɔe be nuwo meva yi abe ale si nèkpɔ mɔe ene o la ɖa.\nNe mieva dze ŋgɔ agbea ŋutɔŋutɔ. Gbe sia gbe dɔwo, mia viwo hehe kpakple nuwɔwɔ kple mia towo kple mia lɔ̃xowo ate ŋu ana be dzidzɔ si mietsɔ ge ɖe srɔ̃ɖeɖea me la nu nanɔ tsitsim vivivi. Tsɔ kpe ɖe eŋu la, kuxi siwo miele mɔ kpɔm na o, abe gakuxi sesẽwo alo ƒometɔ si le dɔ mavɔleameŋu aɖe lém la gbɔ kpɔkpɔ ene ate ŋu ahe kuxiwo va miaƒe srɔ̃ɖeɖea me.\nNe edze abe miesɔ na mia nɔewo o ene. Zi geɖe ne amewo le zɔzɔm do ŋgɔ na srɔ̃ɖeɖe la, woŋea aɖaba ƒua nu siwo me woƒe susu to vovo le la dzi. Ke ne wova ɖe wo nɔewo vɔ la, wova kpɔa ale si gbegbe woto vovo le nu vovovo aɖewo, abe dzeɖoɖo, gazazã kple kuxiwo gbɔ kpɔkpɔ ene me la dzea sii. Nya siwo mèbua nya gãe tsã o la va dze abe ɖe wowu tsɔtsɔ na wò ene.\nMiegatsɔa ɖeke le eme na mia nɔewo o. Nya veamewo gbɔgblɔ kple nu manyomanyo wɔwɔ ɖe ame ŋu kpakple kuxi siwo li kɔ ɖi gbɔ makpɔmakpɔ tea ŋu wɔnɛ be srɔ̃tɔwo megava tsɔa ɖeke le eme na wo nɔewo o. Esi gavɔ̃ɖi wue nye be ame bubu ƒe nu nava nɔ dzi lém na wo.\nNe èkpɔ mɔ na nu siwo mate ŋu ava eme o. Ame aɖewo ɖea srɔ̃ le esi wosusui be yewoke ɖe ame si tututu wòle be yewoaɖe la ŋu ta. Togbɔ be lɔlɔ̃ ate ŋu ana ame nase le eɖokui me nenema hã la, nuŋububu alea ate ŋu anye afɔku. Kaka kuxi aɖe naɖo wo dome ko la, susu si nye be “ame sia tututue sɔ nam” la va zua gbe aɖe gbe nya. Eye srɔ̃tɔ eveawo dometɔ ɖe sia ɖe va sena le eɖokui me be menye ame siae wòle be yeaɖe hafi o.\nWò susu nenɔ srɔ̃wò ƒe nɔnɔme nyuiwo ŋu. Te mɔnu sia kpɔ: Ŋlɔ nɔnɔme nyui etɔ̃ siwo doa dzidzɔ na wò le srɔ̃wò ŋu la ɖi. Na nu si nèŋlɔ ɖi la nanɔ ŋuwò ɣesiaɣi, ɖewohĩ àte ŋu aŋlɔe ɖe foto siwo mieɖe le miaƒe srɔ̃ɖegbe la dometɔ sue aɖe megbe alo aŋlɔe ɖe wò asitelefon me. Nɔ nu siwo nèŋlɔ xlẽm edziedzi be wòanɔ ŋku ɖom nu si ta nèɖee la dzi na wò. Ne èna wò susu nɔa srɔ̃wòa ƒe nɔnɔme nyuiwo ŋu la, ana ŋutifafa nanɔ mia dome eye akpe ɖe mia ŋu miakpɔ masɔmasɔwo gbɔ. —Biblia ƒe gɔmeɖose: Romatɔwo 14:19.\nMiwɔ ɖoɖo mianɔ gome kpɔm le wɔna tɔxɛ aɖewo me ɖekae. Do ŋgɔ na miaƒe srɔ̃ɖeɖe la, anɔ eme be miedia ɣeyiɣi wɔa nuwo ɖekae. Ɣeyiɣi mawo dze nu yeyewo na mi eye miekpɔ dzidzɔ geɖe hã, gake ɖe miewɔa ɖoɖo ɖe wo ŋu. Ðe manyo be miawɔ nu ma tɔgbi fifia hã oa? Miwɔ ɖoɖo mi ame evea ɖeɖe mianɔ gome kpɔm le wɔna tɔxɛ aɖewo me abe ale si miewɔnɛ do ŋgɔ na miaƒe srɔ̃ɖeɖe ene. Esia ate ŋu ana dzo yeye nagaɖo miaƒe srɔ̃ɖeɖea me eye wòakpe ɖe mia ŋu mianɔ te ɖe kuxi siwo miele mɔ kpɔm na o la nu. —Biblia ƒe gɔmeɖose: Lododowo 5:18.\nMiɖo dze tso ale si miesena le mia ɖokui me la ŋu. Ne srɔ̃wò gblɔ nya aɖe alo wɔ nane wòve wò la, ɖe nàte ŋu aɖe asi le nyaa ŋua? Ne manya wɔ na wò o la, mègawɔ ɖevinu agbe nuƒoƒo na srɔ̃wòa o. Tsɔ dzigbɔɖi nàgblɔ nu si wòwɔ wòve wò la nɛ kaba, eye ne anya wɔ la miƒo nu tso eŋu gbe ma gbe ke.—Biblia ƒe gɔmeɖose: Efesotɔwo 4:26.\nNe srɔ̃wò gblɔ nya aɖe alo wɔ nane wòve wò la, ɖe nàte ŋu aɖe asi le nyaa ŋua?\nSe ale si nèsena le ɖokuiwò me kple srɔ̃wo ƒe susuwo gɔme. Anɔ eme be mia dometɔ aɖeke medi be yeado vevesese na nɔvia hafi o. Àte ŋu ana srɔ̃wòa nanya be menye ɖe yeɖoe wɔ o ne èɖe kuku nɛ tso dzi me le dzivee si nèdo nɛ la ta. Emegbe midzro nu siwo koŋ mi ame evea miate ŋu awɔ be miaganɔ dzivee dom na mia nɔewo le manyamanya me o la me. Miwɔ ɖe Biblia ƒe aɖaŋuɖoɖo sia dzi be: “Mizu ame siwo nyoa dɔme na wo nɔewo, miaƒe dɔme netrɔ ɖe mia nɔewo ŋu vevie, eye mitsɔ nɔ mia nɔewo kem faa, abe ale si ko Mawu hã to Kristo dzi tsɔ ke mi faa ene.” —Efesotɔwo 4:32.\nMèganɔ mɔ kpɔm na dzidzɔ sɔŋ ko o. Biblia gblɔ be ame siwo ɖe srɔ̃ la “akpɔ xaxa.” (1 Korintotɔwo 7:28) Ne miele go dom xaxawo le miaƒe srɔ̃ɖeɖea me la, mègatsi klokloklo nàƒo nya ta be vodadae wònye yewɔ be yeɖe ame sia o. Ke boŋ midze agbagba miakpɔ kuxiwo gbɔ eye “miado dzi anɔ anyi kple mia nɔewo, eye miatsɔ anɔ mia nɔewo kem faa.” —Kolosetɔwo 3:13.\n“Mina míati nu siwo naa ŋutifafa nɔa anyi . . . la yome.” —Romatɔwo 14:19.\n‘Kpɔ dzidzɔ le wò ɖekakpuimesrɔ̃ ŋu.’—Lododowo 5:18.\n“Miaƒe dzibibi la naganɔ anyi ɣe naɖo to ɖe edzi o.” —Efesotɔwo 4:26.\nWƆ ÐE WÒ SRƆ̃ÐETAMKAKAA DZI\nÈɖo ŋku atam si nèka le wò srɔ̃ɖegbe la dzia? Anyo be nàgaɖo ŋku nya mawo dzi ahabia ɖokuiwò be: ‘Ðe mele wɔwɔm ɖe ŋugbe si medo gbe ma gbe la dzia?’ Dze agbagba be màgatsɔ susu aɖo ale si srɔ̃wòa le eƒe atamkakaa dzi wɔmee ŋu o. Nya siwo nègblɔ le wò atamkaka me la nye nu siwo nèdo ŋugbe be yeawɔ. Ne mia dometɔ ɖe sia ɖe wɔna ɖe eƒe atamkaka dzi la, ɖikeke mele eme o be nu nyuiwo ado tso eme na mi katã.\nÐe Miate Ŋu Adzra Mia Nɔewo Dome Ðoa?\nƉoe Ɖe Amewo Ɖoe Ɖe Amewo Ne Nuwo Meva Le Abe Ale Si Nèkpɔ Mɔe Ene O


Kain Kple Abel | Biblia Me Ŋutinya\nAZƆ kpɔ Kain kple Habel ɖa. Wo katã wotsi. Kain zu agbledela. Eƒãna bli kple kutsetsewo kpakple amagbewo.\nHabel zu lãnyila. Elɔ̃a beléle na alẽviwo. Wotsi va zu alẽ gãwo, eye kasia alẽha blibo aɖe ɖo Habel si be wòakplɔ.\nGbeɖeka Kain kple Habel wotsɔ nunana vɛ na Mawu. Kain tsɔ eƒe agblemenu, siwo wòdo la ƒe ɖewo vɛ. Eye Habel hã tsɔ eƒe alẽwo ƒe nyuitɔ kekeake, si le esi la vɛ. Yehowa kpɔ dzidzɔ ɖe Habel kple eƒe nunana la ŋu. Gake mekpɔ dzidzɔ ɖe Kain kple eƒe nunana la ŋu o. Ènya nusitaea?\nMenye esi Habel ƒe nunana la nyo wu Kain tɔ la tae o. Ke esi Habel nye ame nyui tae. Elɔ̃a Yehowa kple nɔviaŋutsuvia. Gake Kain ya vɔ̃ɖi, melɔ̃a nɔviaŋutsuvi la o.\nEyata Mawu gblɔ na Kain be ele be wòatrɔ nɔnɔme. Gake Kain meɖo to o. Edo dziku ŋutɔ, elabena Mawu lɔ̃ Habel wu. Ale Kain gblɔ na Habel bena, ‘Na míayi agble me.’ Esi woawo ɖeɖe wole afima la, Kain tsɔ nu xlã ɖe nɔvia Habel. Eƒoe sesĩe ale gbegbe hewui. Ðe nusi Kain wɔ la medzi ŋɔ ŋutɔ oa?\nTogbɔ be Habel ku hã la, Mawu gaɖoa ŋku edzi. Habel nye ame ɖɔʋu, eye Yehowa meŋlɔa ame ma ƒomevi be gbeɖe o. Eyata Yehowa Mawu agbɔ agbe Habel gbaɖegbe. Ɣemaɣi la, Habel magaku azɔ o. Ate ŋu anɔ agbe le anyigba dzi tegbee. Manye dzidzɔ ŋutɔ be míava nya amesiwo le abe Habel ene oa?\nGake Mawu mekpɔa dzidzɔ ɖe amesiwo le abe Kain ene la ŋu o. Eyata esi Kain wu nɔvia megbe la, Mawu he to nɛ, be wònyãe tso eƒe ƒometɔ mamlɛawo gbɔ. Esime Kain dzo heyi anyigba la ƒe akpa bubu nɔ ge la, ekplɔ nɔvianyɔnuawo dometɔ ɖeka ɖe asi, eye wòzu srɔ̃a.\nEmegbe la, Kain kple srɔ̃a wote viwo dzidzi. Adam kple Xawa ƒe vi ŋutsu kple nyɔnu bubuwo hã ɖe wo nɔewo hedzi viwo. Eteƒe medidi o amewo va sɔ gbɔ ɖe anyigba dzi. Na míasrɔ̃ nu tso wo dometɔ aɖewo ŋu.\nMose I, 4:2-26; Yohanes I, 3:11, 12; Yohanes 11:25.\nHabel—“Togbɔ Be Eku Hã La, Egale Nu Ƒom”


GBE BUBU Albanian Amharic Arabic Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Greek Hiligaynon Hungarian Igbo Indonesian Italian Japanese Korean Lithuanian Malagasy Myanmar Norwegian Pangasinan Polish Portuguese Quechua (Bolivia) Rarotongan Romanian Samoan Sepedi Sesotho (Lesotho) Setswana Sinhala Slovak Slovenian Spanish Swahili Swedish Thai Tsonga Turkish Ukrainian Vietnamese\nKATOLIKOHA ƒe amegãwo le agbagba dzem be yewoadzudzɔ Mawu ƒe ŋkɔ zazã le yewoƒe subɔsubɔwɔnawo me. Le ƒe si va yi me la, Vatikan Mawusubɔsubɔ Kple Sakramento Kɔkɔewo Ŋuti Nufiaha ɖo mɔfiamewo ɖe Katoliko bisiɔpwo ƒe takpekpewo me le xexea me godoo ku ɖe nya sia ŋu. Papa lae na “mɔfiame” sia.\nMɔfiamegbalẽ sia si woŋlɔ le June 29, 2008 dzi la gblɔ be togbɔ be se meɖe mɔ o hã la, “le ƒe siwo va yi nyitsɔ laa me la, Israel ƒe Mawu ƒe ŋkɔ si wotsɔ Hebri ŋɔŋlɔdzesi ƒe xaxagbeɖiɖi ene יהוה, YHWH, ŋlɔ la zazã va le gegem ɖe Sɔlemehaa me.” Agbalẽa de dzesi be woɖe Mawu ƒe ŋkɔ gɔme le mɔ vovovo nu abe “Yahweh,” “Yahwè,” “Jahweh,” “Jahwè,” “Jave,” “Yehovah,” kple bubuwo ene. * Ke hã, Vatikan la di be yeana Katolikoha la nagatrɔ ɖe nu si wowɔna tsã la ŋu. Si nye be woatsɔ “Aƒetɔ” aɖo Hebrigbe me ŋɔŋlɔdzesi eneawo teƒe. Eye be, “mele be woazã [Mawu ƒe ŋkɔ] YHWH la, alo ayɔe” le subɔsubɔwɔnawo, subɔsubɔhadzidziwo, kple gbedodoɖawo me o.\nLe nukpɔsusu sia dzi dede ta la, Vatikan mɔfiamegbalẽa bia be Katolikotɔwo nagatrɔ ɖe woƒe “nu si wowɔna tso gbe aɖe gbe ke” la ŋu. Mɔfiamea gblɔ be, le Septuagint (Septante), si nye Hebri Ŋɔŋlɔawo gɔme ɖeɖe ɖe Helagbe me, si nɔ anyi xoxoxo do ŋgɔ na Kristotɔwo ƒe ɣeyiɣiawo gɔ̃ hã me la, Helagbe me nya Kyʹri·os, si gɔmee nye “Aƒetɔ,” ye wozã ɖe Mawu ƒe ŋkɔa teƒe zi geɖe. Eya ta mɔfiamea te tɔ ɖe edzi be “le gɔmedzedzea me la, Kristotɔwo hã mezã Hebrigbe me ŋɔŋlɔdzesi ene siwo wotsɔ ŋlɔa Mawu ƒe ŋkɔ lae o.” Ke hã, mɔfiame siawo nalawo ŋe aɖaba ƒu nyateƒenya si tsi tsitre ɖe woƒe nyawo ŋu la dzi. Menye Kyʹri·os ye wozã le Septuagint Biblia gbãtɔwo me o, ke boŋ Mawu ƒe ŋkɔ si nye יהוה ye wozã. Kristo yomedzela siwo nɔ anyi le ƒe alafa gbãtɔa me la nya Mawu ƒe ŋkɔa eye woyɔe hã. Yesu ŋutɔ gblɔ le gbe aɖe si wòdo ɖa na Fofoa me be: “Mena wonya wò ŋkɔ la.” (Yohanes 17:26) Eye Yesu fia mí le eƒe kpɔɖeŋugbedodoɖa si ame geɖe nya nyuie me be: “Mía Fofo si le dziƒowo, wò ŋkɔ ŋuti nakɔ.”—Mateo 6:9.\nEle be wòanye Kristotɔwo katã ƒe didi be yewoakpɔe woakɔ Mawu ƒe ŋkɔa ŋuti. Agbagba siwo dzem Vatikan le be yeana woadzudzɔ Yehowa ƒe ŋkɔa zazã la medea bubu eya ame si gblɔ be “Esia nye nye ŋkɔ tegbee, eye nye ŋkɔ sia dzidzimewo katã woayɔ” la ŋu o.—2 Mose 3:15.\n^ mm. 3 Ƒe geɖewoe nye esia la, “Yehowa” ye ame geɖe nya le Eʋegbe me be enye Mawu ƒe ŋkɔ, eye wozãe le Biblia gɔmeɖeɖe vovovowo me.\n“Esia nye nye ŋkɔ tegbee.”—2 Mose 3:15\nƑe alafa gbãtɔ M.Ŋ. me “Septuagint” ƒe akpa kakɛ aɖe. Mawu ƒe ŋkɔ si wotsɔ blema Hebri ŋɔŋlɔdzesi ene, si gɔme woɖena be YHWH, ŋlɔ lae nye ema wote fli ƒoxlãe\nƉoe Ɖe Amewo Ɖoe Ɖe Amewo Vatikan Dze Agbagba Be Yeana Woadzudzɔ Mawu Ƒe Ŋkɔa Zazã\nw09 4/1 axa 30


Ame Kawoe Ayi Dziƒo, Eye Nu Ka Tae? | Biblia Me Biabiawo Ƒe Ŋuɖoɖowo\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Norwegian Nzema Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Wayuunaiki Xhosa Yoruba Zulu\nAme kawoe ayi dziƒo, eye nu ka tae?\nAme miliɔn geɖe ƒe didie nye be ne yewoku la, yewoayi aɖanɔ agbe le dziƒo. Yesu gblɔ be yeƒe apostolo wɔnuteƒewo anɔ agbe le dziƒo. Hafi Yesu naku la, edo ŋugbe be yeayi aɖadzra teƒe ɖo ɖi na wo le ye Fofo si le dziƒo la gbɔ.—Xlẽ Yohanes 14:2.\nNu ka tae woafɔ amewo tso anyigba dzi be woaɖanɔ agbe le dziƒo? Nu kae woava wɔ le afi ma? Yesu gblɔ na eƒe apostoloawo be woava nye fiawo. Woaɖu fia ɖe anyigba la dzi.—Xlẽ Luka 22:28-30; Nyaɖeɖefia 5:10.\nAme nyuiwo katãe ayi dziƒoa?\nLe dukɔ geɖe me la, ame ʋɛ aɖewo koe nyea dziɖulawo. Esi wònye be Yesu afɔ ame aɖewo be woava nɔ agbe le dziƒo eye woaɖu fia ɖe anyigba la dzi ta la, míakpɔ mɔ be ame tiatia mawo anɔ ʋɛ. (Luka 12:32) Biblia yɔ ame xexlẽme si tututu aɖu fia kple Yesu.—Xlẽ Nyaɖeɖefia 14:1.\nYesu dzra teƒe ɖo ɖi na eyomedzela aɖewo le dziƒo. Ènya nu si woava wɔ le afi ma?\nMenye dziƒoyilawo koe axɔ teƒeɖoɖo o. Yesu ƒe Fiaɖuƒea tevi wɔnuteƒewo anɔ agbe tegbee le paradiso si woagbugbɔ aɖo anyi le anyigba dzi la me. (Yohanes 3:16) Ame aɖewo atsi agbe le nuɖoanyi vɔ̃ɖi sia ƒe nuwuwu ayi ɖe Paradisoa me. Eye woafɔ ame bubuwo hã tso ku me be woanɔ agbe le Paradisoa me.—Xlẽ Psalmo 37:29; Yohanes 5:28, 29.


“Mègavɔ̃ O. Makpe Ðe Ŋuwò”—Yesaya 41:13 | Nusɔsrɔ̃\nGBE BUBU Afrikaans Albanian Amharic Angola Tokunɔgbe Arabic Armenian Australia Tokunɔgbe Aymara Azerbaijani Azerbaijani (Cyrillic) Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mixe Mongolian Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Welsh Wolaita Xhosa Yoruba Zapotec (Isthmus) Zulu\nTSƆE BE ètso afi aɖe gbɔna eye zã do ɖe wò. Kasia èse ame aɖe ƒe afɔzi le megbewò. Ne ètɔ la, amea hã tɔna. Ne ède dzo azɔlia me la, amea hã wɔnɛ nenema. Eya ta ède afɔ du me; èsi du yi xɔ̃wò aɖe si le nutoa me ƒe aƒe me. Xɔ̃wòa ʋu ʋɔa na wò kaba be nàge ɖe eme, ale nègbɔ fũu eye wò dzi dze eme.\nÐewohĩ nu ma tututu medzɔ ɖe dziwò kpɔ o, gake agbemekuxiwo ate ŋu ana vɔvɔ̃ naɖo wò nenema. Le kpɔɖeŋu me, ɖe nèle ʋiʋlim be yeaɖu gbɔdzɔgbɔdzɔ aɖe dzi gake nèkpɔtɔ le vodada mawo ke wɔma? Ðe dɔ gblẽ na wò ɣeyiɣi didi aɖee nye esia, eye nèdi dɔ ʋuu do kpoea? Ðe nètsi dzimaɖi be yele tsitsim eye be yeƒe lãme ava gblẽa? Alo nyawuame bubu aɖe na nu te ɖe dziwòa?\nKuxi ka kee wòɖanye o, ɖe dzi madzɔ wò ŋutɔ ne èkpɔ xɔlɔ̃ si nàgblɔ wò dzimenyawo na, eye wòle klalo be yeakpe ɖe ŋuwò oa? Ke ɖe xɔlɔ̃ ma tɔgbi le asiwòa? Ɛ̃, ɖe li! Yesaya 41:8-13 gblɔ be Yehowa nye tɔgbui Abraham xɔlɔ̃, eye enye wò hã xɔ̃wò vevi. Yehowa gblɔ na esubɔlawo le kpukpui 10 kple 13 lia me be: “Mègavɔ̃ o, elabena meli kpli wò. Mègatsi dzi o, elabena nyee nye wò Mawu. Mado ŋusẽ wò; makpe ɖe ŋuwò. Matsɔ nye dzɔdzɔenyenye ƒe nuɖusi alé wò ɖe te. Elabena nye, Yehowa wò Mawu, melé wò nuɖusi ɖe asi, nye ame si le gbɔgblɔm na wò be: ‘Mègavɔ̃ o. Makpe ɖe ŋuwò.’”\n‘MALÉ WÒ ÐE TE’\nÐe nya siawo mede dzi ƒo na wò ŋutɔ oa? Kpɔ nɔnɔme si ŋu Yehowa ƒo nu tsoe ɖa le susu me. Menye ɖe Yehowa le wò axa dzi helé wò asi le zɔzɔm kpli wò o. Ema hã nyo ŋutɔ ya. Ne ɖe wòlé wò asi miele zɔzɔm la, anye ne eƒe nuɖusi alé wò miasi. Gake menye nenemae o, ke boŋ Yehowa tsɔ eƒe “dzɔdzɔenyenye ƒe nuɖusi” lé “wò nuɖusi ɖe asi,” abe ɖe wòle hewòm tso nɔnɔme sesẽ aɖe me ene. Eye wòle gbɔgblɔm na wò kakaɖedzitɔe be: “Mègavɔ̃ o. Makpe ɖe ŋuwò.”\nÐe nèbua Yehowa be enye Fofowò kple Xɔ̃wò si lɔ̃ wò, si axɔ na wò ne èɖo xaxa mea? Ebua ŋuwò, etsɔa ɖe le eme na wò, eye wòdi vevie be yeakpe ɖe ŋuwò. Ne ège ɖe fukpekpe aɖe me la, Yehowa di be nàkpɔe be yele dedie, elabe ele ŋuwò kplikplikpli. Enye “xɔnametɔ si li ɖaa le xaxaɣiwo.”—Ps. 46:1.\nNE NU VƆ̃ AÐE SI NÈWƆ VA YI LE FU ÐEM NA WÒ\nAme aɖewo nɔa hũ ɖem henɔa fu wɔm wo ɖokui le nu vɔ̃ aɖe si wowɔ va yi ta eye wòwɔna na wo be Mawu metsɔe ke yewo o. Ne aleae wòle le gowòme la, ke bu nuteƒewɔla Hiob, ame si ɖo ŋku eƒe “ɖevime vodadawo” dzi la ŋu. (Hiob 13:26) Hakpala David hã to nɔnɔme ma ke me eye wòɖe kuku na Yehowa be: “Mègaɖo ŋku nye ɖevimenuvɔ̃wo kple nye dzidadawo dzi o.” (Ps. 25:7) Amegbetɔ madeblibowo katã “wɔ nu vɔ̃, eye wometea ŋu ɖoa Mawu ƒe ŋutikɔkɔe la gbɔ o.”—Rom. 3:23.\nMawu ƒe ame siwo nɔ anyi le blema koŋue woŋlɔ Yesaya ta 41 na. Woƒe nu vɔ̃ lolo ale gbegbe be Yehowa ɖoe be yeahe to na wo ale be woaɖe aboyo wo ayi Babilon. (Yes. 39:6, 7) Ke hã Mawu gblɔe ɖi be yeaɖe wo dometɔ siwo atrɔ dzi me ahatrɔ ɖe ye ŋu la! (Yes. 41:8, 9; 49:8) Egbea hã Yehowa ɖea lɔlɔ̃ kple nublanuikpɔkpɔ fiaa ame siwo di vevie be wòave yewo nu.—Ps. 51:1.\nBu Takuya, * si nɔ kutri kum be yeaɖu amamaɖeɖe kple gbɔdɔdɔ ƒe nuwɔnawo kpɔkpɔ kpakple ɖokuigbɔdɔdɔ dzi ŋu kpɔ. Sẽe kple sẽe ko egage ɖe nɔnɔme ma me. Aleke wòse le eɖokui me? Egblɔ be: “Mebua ɖokuinye be nyemedze kura o, gake ne medo gbe ɖa na Yehowa hebia tsɔtsɔke la, eléam metsona.” Mɔ ka dzie Yehowa tona wɔa esia? Hamemetsitsiwo gblɔ na Takuya be ɣesiaɣi si wògakpɔ gome le nuwɔna gbegblẽ ma me ko la, wòaƒo ka na yewo. Egblɔ be: “Togbɔ be menɔa bɔbɔe nam o hã, ɣesiaɣi si medo dzi yɔ wo la, wodoa ŋusẽm.” Emegbe hamemetsitsiawo wɔ ɖoɖo be nutome sue dzikpɔla nasrã Takuya kpɔ. Nutome sue dzikpɔlaa gblɔ nɛ be: “Menye nye ŋutɔ koe tso ko va afi sia o. Hamemetsitsiwoe di be mava. Gbɔwòe woɖom ɖo.” Takuya gblɔ be: “Nyee nɔ nu vɔ̃ wɔm, gake Yehowa to hamemetsitsiwo dzi do asi ɖa be yeakpe ɖe ŋunye.” Takuya trɔ keŋkeŋ heva zu gbesiagbe mɔɖela, eye fifia ele alɔdzedɔwɔƒea. Ne èdze anyi la, Mawu alé wò nàfɔ abe ale si ko wòkpe ɖe nɔviŋutsu sia ŋu ene.\nNE ÈTSI DZI ÐE DƆWƆÐUI ŊU\nDɔmakpɔwɔe zu taɖui na ame geɖe. ‘Xexea me ɖe wòtrɔna,’ eya ta ne edzɔ be dɔ ge le ame si la, avu kple kɔe dɔ bubu kpɔkpɔ nyena. Tsɔe be èyi afii womexɔ wò, èyi afi mɛ womexɔ wò o. Aleke nàse le ɖokuiwò me? Ne edzɔ alea la, ewɔna na ame aɖewo be bubu megale yewo ŋu o. Aleke Yehowa akpe ɖe ŋuwò? Ðewohĩ mana nàkpɔ dɔ nyui aɖe awɔ enumake o, gake ana nàɖo ŋku nya si Fia David gblɔ la dzi be: ‘Menɔ ɖevime tsã, azɔ metsi, ke nyemekpɔ wogblẽ ame dzɔdzɔe ɖi loo, alo be viawo tsɔ agba le nuɖuɖu biam kpɔ o.’ (Ps. 37:25, etenuŋɔŋlɔ) Esia fia be Yehowa bua wò ame vevii, eye atsɔ eƒe “dzɔdzɔenyenye ƒe nuɖusi” akpe ɖe ŋuwò be nu si nèhiã be nàyi edzi asubɔe nasu asiwò.\nAleke Yehowa akpe ɖe ŋuwò ne dɔ ge le asiwò?\nSara, si le Colombia, kpɔ Yehowa ƒe ameɖeŋusẽ. Enɔ dɔ nyui aɖe wɔm le dɔwɔƒe gã aɖe, evɔ dɔa xɔa eƒe ɣeyiɣi katã. Esi wòdi be yeakpɔ vovo ɖe Yehowa subɔsubɔ ŋu ta la, eɖe asi le dɔa ŋu hedze gbesiagbe mɔɖeɖedɔa gɔme. Gake mekpɔ dɔ si wòawɔ ŋkeke aɖewo ko la kaba o. Ema mewɔe be wònɔ anyi dra afɔ ɖi o; eɖo numeɖenu fafɛ dzraƒe sue aɖe. Gake eteƒe medidi hafi eƒe asitsaga vɔ o. Sara gblɔ be: “Ƒe ɖekaɖeka etɔ̃ gbegbe va yi, gake le Yehowa ƒe amenuveve me la, mete ŋu do dzi.” Eva srɔ̃e be, ‘agbavitɔ meɖua tòto nyanya o,’ eye mele be yeatsi dzi ɖe etsɔ si gbɔna ŋu o. (Mat. 6:33, 34) Mlɔeba eƒe dɔtɔ xoxoa yɔe be wòatrɔ ava dɔa me, eye yeagatsɔ ɖoƒe si wònɔ tsã la anɛ. Nɔvinyɔnua ɖo eŋu nɛ be yealɔ̃ ava nenye be ŋkeke aɖewo koe yeawɔ dɔ, eye wòaɖe mɔ na ye yeayi kpekpewo kple takpekpewo. Sara ƒe fetu megade tsãtɔ nu o, gake ekpe ɖe eŋu wòkpɔtɔ le mɔɖeɖedɔa wɔm. Le wo katã me la, egblɔ be: “Mekpɔ Yehowa ƒe asi le nye agbe me.”\nNE TSITSI NA NÈTSI DZIMAÐI\nNu bubu si zu dzivee na amewoe nye amegã alo nyagã kuku. Ame geɖe siwo tsi eye esusɔ vie woaxɔ dzudzɔ le dɔ me la tsia dzi nenye be yewoakpɔ ga si nu yewoanɔ agbe ɖo. Wotsia dzodzodzoe ɖe lãmegbegblẽ si ɖewohĩ ava ɖe fu na wo hã ŋu. Anɔ eme be David ye ɖe kuku na Yehowa be: “Mègatsɔm ƒu gbe le nye amegãkuɣi o; mègagblẽm ɖi ne ŋusẽ vɔ le ŋunye o.”—Ps. 71:9, 18.\nNu kae ana Yehowa subɔla naɖe dzi ɖi le eƒe tsitsime? Ele be wòayi edzi anɔ eƒe Mawu dzixɔse tum ɖo ahaka ɖe edzi be akpɔ ye dzi. Ne ga nɔ asiwò eye nèɖu agbe ƒe geɖe va yi la, ke ahiã be nànɔ agbe tsɛ eye nu ʋɛ siwo le asiwò nadze ŋuwò. Anyo be nàde dzesii be “ama agba ɖeka” ɖuɖu “nyo wu nyitsu dami,” elabe esia ate ŋu ana nàkpɔ dzidzɔ eye ɖewohĩ nànɔ lãmesẽ me hã wu. (Lod. 15:17) Ne wò susu le nuteƒewɔwɔ na Yehowa ŋu la, akpɔ dziwò le wo tsitsime ke hã.\nJosé and Rose with Tony and Wendy\nNa míakpɔ José kple Rose ƒe kpɔɖeŋu ɖa. Wole Yehowa subɔm ɣeyiɣiawo katã ƒe 65 sɔŋ. Azɔ hã wonɔ Rose tɔ dzi kpɔm zã kple keli. Eye wokpɔ kansadɔ le José ŋu, wowɔ dɔ nɛ henɔ kansa-tike sesẽwo wɔm nɛ. Ðe Yehowa do asi ɖa lé atsu kple asi wɔnuteƒe sia ƒe asia? Ɛ̃, gake le mɔ ka nu? Ewɔe to atsu kple asi aɖe si le woƒe hamea me, siwo ŋkɔe nye Tony kple Wendy dzi. Wona xɔ José kple Rose ɖe woƒe aƒe me. Tony kple Wendy ɖoe be yewoatsɔ xɔ sia ana ɣeyiɣiawo katã ƒe subɔlawo woanɔ eme femaxee. Ƒe geɖe do ŋgɔ na ema la, Tony nɔa sukuxɔ me kpɔa José kple Rose to fesre nu wova yia gbeadzi edziedzi. Dzo si nɔ wo me wɔ dɔ ɖe edzi si na wòva lɔ̃ wo vevie. Esi Tony kple Wendy kpɔe be atsu kple asi tsitsi sia tsɔ woƒe agbe katã ɖo anyi ɖe Yehowa subɔsubɔ ŋu ta la, eʋã wo woxɔ wo ɖe wo ɖokuiwo gbɔ. Ƒe 15 sɔŋ ye nye esia wole be lém na José kple Rose siwo xɔ abe ƒe 85 ene fifia. Atsu kple asi tsitsi sia bua kpekpeɖeŋu si wo xɔlɔ̃ siawo naa wo la be enye nunana tso Yehowa gbɔ.\nNyateƒee, Mawu do eƒe “dzɔdzɔenyenye ƒe nuɖusi” la ɖa be yealé wò. Ðe wò hã nàdo wò asi ɖa alé Eya ame si do ŋugbe be, “Mègavɔ̃ o. Makpe ɖe ŋuwò” la ƒe asia?\n^ mm. 11 Míetrɔ ŋkɔ aɖewo.


Gbegɔmeɖeɖedɔ Si Yehowa Ðasefowo Le Wɔwɔm Le Mexico Kple Titina Amerika\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bashkir Basque Bislama Catalan Chichewa China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Fante Finnish Franse Galician Georgian German Greek Haitian Creole Hausa Hiligaynon Hungarian Icelandic Iloko Indonesian Italian Japanese Kabyle Kannada Kikaonde Kinyarwanda Kirghiz Kirundi Kisonge Kongo Korean Krio Lithuanian Luo Malagasy Malay Malayalam Maya Mingrelian Nahuatl (Central) Nahuatl (Huasteca) Nahuatl (Northern Puebla) Norwegian Oromo Otomi (Mezquital Valley) Persian Polish Portuguese Portuguese (Portugal) Punjabi Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tahitian Tajiki Tankarana Tarascan Telugu Tigrinya Tlapanec Tojolabal Tongan Totonac Tsonga Turkish Tzeltal Tzotzil Ukrainian Umbundu Urdu Uzbek Valencian Vezo Welsh Xhosa Zapotec (Isthmus) Zulu\nGbegɔmeɖeɖedɔ Le Mexico Kple Titina Amerika\nLe Mexico Kple Titina Amerika la, gbegɔmeɖela 290 siwo le dukɔ ade me la ɖea Biblia-srɔ̃gbalẽwo kple nu bubuwo gɔme ɖe gbegbɔgblɔ 60 kple edzivɔ me. Nu ka tae wole kutri kum nenema gbegbe ɖo? Elabe ne amewo xɔ Biblia-srɔ̃gbalẽ siwo le gbe aɖe si gɔme woate ŋu ase bɔbɔe me la, edea dzi gbɔ na wo wu.—1 Korintotɔwo 14:9.\nWoɖe gbegɔmeɖela siwo nɔ dɔ wɔm le Yehowa Ðasefowo ƒe alɔdzedɔwɔƒe si le Mexico City la dometɔ aɖewo yi nuto siwo me wodoa gbe siwo gɔme woɖena le la me ale be woƒe gbegɔmeɖeɖedɔa naganyo ɖe edzi. Vi kae esia ɖe? Gbegɔmeɖelawo va le gbe siwo gɔme woɖena la dolawo dome, eye esia na be woƒe agbalẽwo kple nu bubu siwo gɔme woɖena la gɔme sese va le bɔbɔe na gbeawo dolawo wu.\nAleke gbegɔmeɖelawo se le wo ɖokuiwo me ku ɖe tɔtrɔ siawo ŋu? Federico, si nye gbe si woyɔna be Guerrero Nahuatl gɔme ɖela, gblɔ be: “Le ƒe ewo kloe siwo metsɔ nɔ Mexico City me la, ƒome ɖeka pɛ ko menya si doa mía degbea. Gake le afi sia la, ame siwo katã le nuto siwo ƒo xlã míaƒe gbegɔmeɖeƒea me la katã kloe doa mía degbea!”\nKarin, si ɖea Low German gbe gɔme le du si ŋkɔe nye Chihuahua le Mexico me la gblɔ be: “Esi míeva le Mennotɔwo dome le afi sia la, ena be metea ŋu nyana ale si mía degbea le tɔtrɔm tso ŋkeke yi ŋkekee. Míele du sue sia me eye míewɔa dɔ le du sia me. Ne mele nu kpɔm to fesre nu la, metea ŋu kpɔa ame siwo dɔ si wɔm míele le afi sia la aɖe vi na.”\nNeyfi, si le gbegɔmeɖeƒe fifia le Mérida si le Mexico gblɔ be: “Ne míele Biblia srɔ̃m kple amewo le Mayagbe me la, míeva dea dzesi nya siwo gɔme sese sesẽna na Mayatɔwo. Esia wɔnɛ be míedia mɔ siwo dzi míato aɖe nya mawo gɔme wo gɔme sese nanɔ bɔbɔe na wo wu.”\nVi kae esia ɖe na ame siwo wɔa agbalẽ kple nu bubu siwo gɔme míeɖena la ŋu dɔ? Kpɔ eƒe kpɔɖeŋu ɖeka pɛ ko ɖa: Elena, si ƒe degbee nye Tlapanec dea Yehowa Ðasefowo ƒe kpekpewo edziedzi anɔ abe ƒe 40 sɔŋ ene. Gake esi wònye be Spaingbe mee wowɔa kpekpeawo le ta la, mesea naneke gɔme o. Egblɔ be: “Esi menya be ehiã be made kpekpeawo ta koe medena ɖo.” Gake esi wova zã Tlapanec-gbe me agbalẽ gbadzawo tsɔ srɔ̃ Biblia kple Elena la, eƒe lɔlɔ̃ na Mawu va de to ɖe edzi ale gbegbe be eɖe adzɔgbe nɛ eye wòxɔ nyɔnyrɔ le ƒe 2013 me. Elena gblɔ be: “Meda akpe na Yehowa be ena meva se Biblia gɔme.”\nAleke Woŋlɔa Yehowa Ðasefowo Ƒe Agbalẽwo Heɖea Wo Gɔmee?\nMíetaa agbalẽwo ɖe gbegbɔgblɔ siwo wu 700 me. Susu ka tae míele agbagba siawo katã dzem?


Hawo Ƒe Ha 5 | Biblia Le Internet Dzi | Xexe Yeye Gɔmeɖeɖe\nHawo Ƒe Ha 5:1-16\nAlẽkplɔla la (1a)\nYerusalem vinyɔnuwo (1b)\n“Mino lɔlɔ̃ miamu!”\nÐetugbui la (2-8)\nElĩ eƒe drɔ̃e\nYerusalem vinyɔnuwo (9)\n“Nu kae wò lɔlɔ̃tɔ la tsɔ ƒo lɔlɔ̃tɔ bubuwo tae?”\nÐetugbui la (10-16)\n‘Eɖe dzesi wu le ame akpe ewo dome’ (10)\n5 “Oo nɔvinyenyɔnu, nye ŋugbetɔ,Meva nye abɔ me.+ Megbe nye mire kple nye gbe ʋeʋĩ.+ Menyi nye anyixe kple nye anyitsi;Meno nye wain kple nye notsi.”+ “Xɔ̃nyewo, miɖu nu! Mino lɔlɔ̃ miamu!”+ 2 “Mele alɔ̃ me, ke nye dzi le ŋute.+ Nye lɔlɔ̃tɔ le ʋɔ ƒom!” “Oo nɔvinyenyɔnu, nye dzi lɔlɔ̃a,Nye ahɔnɛ, nye ame dzadzɛ, ʋu ʋɔa nam! Elabena ahũ ƒo ta nam belee,Eye nye ɖa me yɔ fũu kple zãmu.”+ 3 “‘Meɖe nye awu ɖi. Ðe magatsɔe adoa? Meklɔ nye afɔwo. Ðe magaƒo ɖi wo akea?’ 4 Nye lɔlɔ̃tɔ he asi ɖa tso ʋɔtrua ƒe do nu,Ale nye dzi kpɔ dzidzɔ le menye. 5 Mefɔ be maʋu ʋɔa na nye lɔlɔ̃tɔ;Mire le tsyɔtsyɔm le asi ŋu nam,Mire tsrolo le ɖuɖum le nye asibidɛwo ŋuÐe gametia ƒe asiléƒe ŋu. 6 Meʋu ʋɔa na nye lɔlɔ̃tɔ,Ke nye lɔlɔ̃tɔ trɔ dzo, ebu. Esi wòtrɔ dzo la,* dzi ɖe le ƒonye.* Medii ʋuu, gake nyemekpɔe o.+ Meyɔe, gake metɔ nam o. 7 Dzɔla siwo le tsatsam le dua me la do gom. Woƒom hede abi ŋunye. Gliŋudzɔlawo ɖe nye kɔmetsyɔvɔ* la le ŋunye. 8 Oo, Yerusalem vinyɔnuwo, mika atam nam be: Ne mieke ɖe nye lɔlɔ̃tɔ ŋu la,Yewoagblɔ nɛ be lɔlɔ̃ de dɔ lãme nam.” 9 “Tugbewo fia,Nu kae wò lɔlɔ̃tɔ la tsɔ ƒo lɔlɔ̃tɔ bubuwo tae? Nu ka kurae wò lɔlɔ̃tɔ la tsɔ ƒo lɔlɔ̃tɔ bubuwo tae,Be nàna míaka atam alea?” 10 “Nye lɔlɔ̃tɔ le keklẽm, ebiã;Eye wòɖe dzesi wu le ame akpe ewo dome. 11 Eƒe ta nye sika, sika nyuitɔ. Eƒe taɖa le abe deʋaya siwo me ya ɖo ene,*Eye wònyɔ abe akpaviã ene. 12 Eƒe ŋkuwo le abe ahɔnɛ siwo le tɔʋu to,Siwo le notsi lem,Eye wodze ɖe tɔ to ene. 13 Eƒe alɔgo le abe kpó siwo dzi gbe ʋeʋĩwo le la ene,+Gbe ʋeʋĩ siwo woli kɔ ɖi. Eƒe nuyiwo nye dzogbenya siwo le mire tsroloe tsyɔm.+ 14 Eƒe abɔwo nye sikati mlimɔ siwo ŋu woɖo krisolit-kpewo ɖo. Eƒe ƒodo nye nyiɖu zɔzrɔ̃e si wotsɔ safir-kpewo ɖo atsyɔ̃ na. 15 Eƒe afɔwo nye kpe xɔasi sɔti siwo ƒe anyinɔwo nye sika nyuitɔ. Eƒe dzedzeme le abe Lebanon ene, enyo ale gbegbe, abe sederti ene.+ 16 Vivi sɔŋ le eƒe nu me,Eye nu sia nu nyo le eŋu!+ Oo, Yerusalem vinyɔnuwo, aleae nye lɔlɔ̃tɔ la le, aleae nye dzi lɔlɔ̃a le.”\n^ Agate ŋu afia, “Esi wòƒo nu la nye luʋɔ nu tsi.”\n^ Alo, “luʋɔ dzo le tanye.”\n^ Agate ŋu afia, “abe ayedetawo ene.”\nHawo Ƒe Ha 5


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tahitian Telugu Thai Tshiluba Tsonga Twi Ukrainian Urdu Vietnamese Zulu\nHEHENANA ŋutsu kple nyɔnu siwo tsɔ wo ɖokui na hena dutanyanyuigbɔgblɔdɔ wɔwɔ tae Gbetakpɔxɔ Habɔbɔa ƒe Gilead Biblia Sukua li ɖo. Amekawoe yia Gilead? Amesiwo me ɖokuitsɔtsɔna ƒe gbɔgbɔ lee. (Psalmo 110:3) Gbɔgbɔ sia tututue dze le September 8, 2001 dzi, esime klass 111 lia wu woƒe hehexɔxɔ nu.\nSukuviawo dometɔ aɖewo lɔ̃ faa gblẽ woƒe ƒometɔwo, xɔlɔ̃wo, kple wo dedukɔ ɖi hesubɔ le afisi hiahiã lolo le wu xoxo. Woto ema me tee kpɔ ne tɔtrɔ ɖe nuto yeye me nɔnɔ ŋu anya wɔ na yewo. Le kpɔɖeŋu me, Richer kple Nathalie wɔ ɖoɖo ʋu yi Bolivia, Todd kple Michelle yi Dominican Republic, eye David kple Monique yi Asia-dukɔ aɖe me ɖakaka Mawu ƒe Fiaɖuƒe ŋuti nyanyuia. Sukuviawo dometɔ bubuwo subɔ le Nicaragua, Ecuador, kple Albania va yi.\nWode dzi ƒo na Christy be wòasrɔ̃ Spaingbe le kɔledzi, si kpe ɖe eŋu wòte ŋu nɔ Ecuador ƒe eve hafi ɖe srɔ̃. Bubuwo ge ɖe dutagbe-hamewo me le wo dedukɔwo me. Kuxi bubu si ɖe fu na Saul kple Priscilla enye Eŋlisigbea, eye woɖe ɖokuitsɔtsɔna ƒe gbɔgbɔ fia heku kutri vevie wɔ ŋgɔyiyi le eme hafi yi sukua.\nEteƒe medidi kura hafi kwasiɖa 20 ƒe dutanyanyuigbɔgblɔ hehexɔxɔa wu enu o. Sukunuwugbea ɖo, eye sukuviawo, xɔlɔ̃wo, kple ƒometɔwo ƒo ƒu nɔ to ɖom nuxlɔ̃amenya vavã kple kaklãnya dedziƒonamewo.\nTheodore Jaracz, amesi de Gilead Sukua ƒe klass adrelia, eye wònye Yehowa Ðasefowo ƒe Dziɖuha me tɔ lae nɔ zi me na wɔnaa. Ehe susu yi edzi be habɔbɔa meŋe aɖaba ƒu hehenana sukuviwo le Gilead ƒe taɖodzinu, si nye be woaɖe gbeƒã Fiaɖuƒea ŋuti nyanyuia le anyigba katã dzi, la dzi kpɔ gbeɖe o le eƒe ŋgɔdonyawo me. (Marko 13:10) Gilead dzraa sukuvi siwo dze la ɖo be woawɔ gbeƒãɖeɖedɔa le mɔ si keke ta wu alesi wowɔnɛ tsã nu, le xexeame ƒe akpa siwo wohiã dutanyanyuigblɔla xɔhehewo koŋ le. Nɔviŋutsu Jaracz xlɔ̃ nu sukuviawo be woawɔ hehe si woxɔ le Gilead ŋudɔ nyuie ne woyi ɖakpe ɖe dutanyanyuigblɔla siwo le subɔsubɔm xoxo le dukɔ 19 siwo me woɖo wo ɖo la ŋu.\nNuxlɔ̃ame si Sɔ Ðe Ɣeyiɣia Nu na Sukunuwulaawo\nNuƒo vovovowo kplɔ wo nɔewo ɖo. William Van De Wall, United States Alɔdzekɔmiti me tɔ, ƒo nu tso nyati si nye “Dutanyanyuigbɔgblɔ ƒe Dzo—Enye Kristotɔ Vavãwo ƒe Dzesi” ŋu. Ehe susu yi ‘nusrɔ̃lawo wɔwɔ’ ƒe dɔdasi si woŋlɔ ɖe Mateo 28:19, 20 la dzi, eye wòde dzi ƒo na sukuviawo be: “Misrɔ̃ Yesu, amesi wɔ eƒe dutanyanyuigbɔgblɔdɔa kple dzonɔameme.” Be wòakpe ɖe dutanyanyuigblɔla yeyeawo ŋu be dzo nakpɔtɔ anɔ wo me woatsɔ ava wɔ dutanyanyuigbɔgblɔdɔa la, ede dzi ƒo na wo be: “Milé fɔ ɖe ɖoɖo nyuiwo wɔwɔ ŋu; ɖokuisinusɔsrɔ̃ wɔwɔ nyuie nazu numame na mi, teokrasi ŋu nya yeyewo nanɔ nyanya na mi ɣesiaɣi; eye miaƒe susu nanɔ nusita woɖo mi ɖe teƒe si miele la dzi ɣesiaɣi.”\nAmesi kplɔe ɖo enye Guy Pierce, si nye Dziɖuha la me tɔ. Eƒo nu tso nyati si nye “Miyi Dzi Mianɔ Miaƒe ‘Tamebubu Ŋutete Tum Ðo’” ŋu. (Romatɔwo 12:1) Eɖo aɖaŋu nyuiwo na sukunuwulaawo, eye wòde dzi ƒo na wo be woazã ŋutete si Mawu na wo la abu tamee. Egblɔ be: “Miyi edzi mianɔ tame bum le nya si gblɔm Yehowa le na mi to eƒe Nya dzi la ŋu vevie. Esia akpɔ mia ta.” (Lododowo 2:11) Nɔviŋutsu Pierce gaxlɔ̃ nu klass la be woaganye amesiwo léa woƒe nukpɔsusuwo me ɖe asi kpaɖii o, be wòagaxe mɔ na woƒe ‘tamebubu ŋutete’ o. Ðikekemanɔmee la ŋkuɖodzinya siawo siwo sɔ ɖe ɣeyiɣia nu aɖe vi ŋutɔ ne sukunuwulaawo va le dutanyanyuigbɔgblɔdɔa wɔm.\nEmegbe zimenɔla yɔ Lawrence Bowen, Gilead nufialawo dometɔ ɖeka, amesi ƒo nu tso nyati si nye “Ðoe be Yemaxɔ Nufiafia Tutɔ Aɖeke O” ŋu. Eɖee fia be le apostolo Paulo ƒe dutanyanyuigbɔgblɔ le Korinto me la ‘eɖoe be yemaxɔ nufiafia bubu aɖeke o negbe Yesu Kristo amesi wohe ɖe ati ŋu la ƒe nufiafia ko.’ (Korintotɔwo I, 2:2) Paulo nya be gbɔgbɔ kɔkɔea, si nye ŋusẽ gãtɔ kekeake le xexeame, le megbe na gbedasi si dze le Biblia bliboa me: si nye Yehowa ƒe dziɖulanyenye taʋiʋli to Dzidzimevi si ŋugbe wodo la dzi. (Mose I 3:15) Woxlɔ̃ nu sukunuwula 48 la be woanɔ abe Paulo kple Timoteo ene, eye be woanye dutanyanyuigblɔla kpɔdzidzedzewo, amesiwo ‘léa nya siwo le blibo me ɖe asi.’—Timoteo II, 1:13.\nNuƒo vovovo siwo wotsɔ ʋu wɔnaa nui ƒe mamlɛtɔ ƒe tanyae nye “Mikpɔ Ŋudzedze ɖe Mɔnukpɔkpɔ, si Mawu Na Mi la Ŋu.” Wallace Liverance, amesi nye Gilead Sukuviwo ƒe ŋkɔŋlɔla kpe ɖe sukunuwulaawo ŋu wose egɔme be Mawu ƒe amenuvevee subɔsubɔmɔnukpɔkpɔwo nye ke menye nane si wodze na alo wokpɔ to woƒe agbagbadzedzewo me o. Nɔviŋutsu Liverance zã apostolo Paulo ƒe kpɔɖeŋu tsɔ ɖee fia be: “Menye Paulo ƒe dɔwɔwɔ dzie Yehowa nɔ te ɖo tiae be wòanye apostolo na dukɔwo o, ne wòanye be gomekpɔkpɔe dɔdasia nye na Paulo alo ɖe wòdze nɛ o. Eye menye tsitsi ɖe dɔme alo nuteƒekpɔkpɔ dzie wònɔ te ɖo o. Le amegbetɔ ƒe nukpɔsusu nu la, Barnabae dze amesi wòle be woatia. Menye ŋutete si le ame si dzie wònɔ te ɖo o; edze ƒã be Apolo nye nuƒola bibi wu Paulo. Amenuvevee wònye Mawu ɖe fiae.” (Efesotɔwo 3:7, 8) Nɔviŋutsu Liverance de dzi ƒo na sukunuwulaawo be woazã woƒe nunana, alo subɔsubɔmɔnukpɔkpɔ, atsɔ akpe ɖe ame bubuwo ŋu be woava zu Mawu xɔlɔ̃wo kple ‘Mawu ƒe nunana, si nye agbe mavɔ le Kristo Yesu, mía Aƒetɔ me’ xɔlawo.—Romatɔwo 6:23.\nEsia megbe la, Mark Noumair, Gilead nufiala bubu, wɔ numedzodzro ʋãme aɖe kple sukuviawo dometɔ aɖewo tso nyati si nye “Nu Nyuiwo Dona Tsoa Dzadzraɖowɔwɔ Me” Ŋu. (Lododowo 21:5) Nuteƒekpɔkpɔawo ɖee fia be ne gbeƒãɖela dzra ɖo nyuie ɖe gbeadzisubɔsubɔdɔa ŋu, vevietɔ ne edzra eƒe dzi ɖo la, ɖetsɔleme vavã nɔa eme ɖe amewo ŋu. Maxaxa le nya si wòagblɔ ŋu akpɔ gbeɖe o. Ke boŋ agblɔ nya siwo akpe ɖe wo ŋu le gbɔgbɔ me eye wòawɔ nusi akpe ɖe wo ŋu. “Esia gbɔe dutanyanyuigblɔla kpɔdzidze nyenye tsona,” aleae Nɔviŋutsu Noumair ƒe dutanyanyuigbɔgblɔdɔa me nuteƒekpɔkpɔ si su eya ŋutɔ si le Afrika-nyigba dzi, ɖee fiae nye si.\nDutanyanyuigbɔgblɔ—Dɔ si Naa Dzidzeme\nRalph Walls kple Charles Woody bia gbe dutanyanyuigblɔla bibi aɖewo siwo hã va hehe tɔxɛ aɖe xɔƒe le Patterson Hehexɔƒea. Gbebiameawo ɖo kpe edzi be lɔlɔ̃ na ame bubuwoe naa wokpɔa dzidzɔ le dutanyanyuigbɔgblɔdɔa me. Ede dzi ƒo na sukuviawo kple woƒe ƒometɔ kple xɔlɔ̃ siwo nɔ nyaselawo dome ale gbegbe esi wosee dutanyanyuigblɔla bibi siawo ŋutɔ ɖe nusita dutanyanyuigbɔgblɔdɔa naa dzidzeme la me.\nJohn E. Barr, amesi nye Dziɖuha la me tɔ lae ƒo wɔnaa ƒe nuƒo vevitɔ, si ƒe tanyae nye “Midzi Ha Yeye na Yehowa.” (Yesaya 42:10) Nɔviŋutsu Barr ɖe nu me be nya “ha yeye” dze le Biblia me zi asieke. Ebia be, “Nuka ŋue ha yeye sia ku ɖo?” Emegbe eɖo eŋu be: “Nya siwo ƒo xlãe ɖee fia be wodzia ha yeye le nu yeye siwo dona tsoa Yehowa ƒe aʋadziɖuɖu me ta.” Exlɔ̃ nu sukuviawo be woayi edzi akpe asi ɖe Mawu ƒe Fiaɖuƒe si ɖu aʋa dzi le Mesia Fia, Kristo Yesu te la ƒe kafukafuha dzidzi ŋu. Nɔviŋutsu Barr gblɔ be hehe si yewoxɔ le Gilead kpe ɖe yewo ŋu yewova se “ha yeye” sia ƒe akpa vovovoawo katã gɔme wòde to wu tsã. “Sukua he susu yi alesi wòle vevie na mi be miawɔ ɖeka kple mia nɔviŋutsu kple nɔvinyɔnuwo ‘adzi’ kafukafuha na Yehowa le afisiafi si miayi dzi; mina ɖekawɔwɔ nanɔ mia kple ame bubuwo dome ɣesiaɣi le teƒe siwo woɖo mi ɖo.”\nEsi wotsɔ sukuviawo ƒe ɖaseɖigbalẽwo na wo vɔ la, klass la teƒenɔla xlẽ lɛta ʋãdziname aɖe tsɔ da akpee ɖe hehe si woxɔ le Gilead la ta.\nÐe nàte ŋu adzi wò subɔsubɔ ɖe dzi na Mawu ahana wòatse ku wua? Ne nenamae la, ke tsɔ ɖokuiwò na abe alesi sukunuwula siawo wɔe ene. Esiae kpe ɖe wo ŋu wodze na dutanyanyuigbɔgblɔdɔ wɔwɔ. Dzidzɔ manyagblɔe wokpɔna ne wotsɔ ame ɖokui na faa le Mawu ƒe subɔsubɔdɔa me.—Yesaya 6:8.\n[Aɖaka si le axa 25]\nDukɔ siwo me wotso ƒe xexlẽme: 10\nDukɔ siwo me woɖo wo ɖo ƒe xexlẽme: 19\nSukuviawo ƒe xexlẽme: 48\nƑe si woxɔ le mama dedie nu: 33.2\nƑe si wole nyateƒea me le mama dedie nu: 16.8\nƔeyiɣiawo katã ƒe subɔsubɔƒewo le mama dedie nu: 12.6\nGbetakpɔxɔ Habɔbɔa ƒe Gilead Biblia Suku ƒe Klass 111 lia Nuwulawo\nLe amesiwo ƒe ŋkɔ woŋlɔ ɖe ete me la, woxlẽ fliawo tso ŋgɔgbe yi megbee eye woŋlɔ ŋkɔawo tso miame yi ɖusime le fli ɖesiaɖe dzi.\nƉoe Ɖe Amewo Ɖoe Ɖe Amewo Ðokuitsɔtsɔna ƒe Gbɔgbɔe Naa Amewo Yia Gilead\nw01 12/15 axa 25-27


Nukae nye ɖaseɖigbalɛ gble? | Ewegbe kasahorow\nAnokwale by GhanaThink, Yawoɖa. Anyɔnyɔ 19, 2019 - Yawoɖa. Dasiamime 26, 2021. 𓀠 328\nƉaseɖigbalɛ gble dzidzi ɖe edzi.\nAmeade ƒle ɖaseɖigbalɛ.\nEdɔwɔƒe yeye tsɔ ɖaseɖigbalɛ.\nEdɔwɔƒe le dukɔwo dome yeye ade tsɔ ɖaseɖigbalɛwo.\nAlea wo dzi ɖaseɖigbalɛ gble.\nEdɔwɔƒe la ƒe adrɛsi la nye vodada.\nWɛbusati la wu gbeɖe Kple 'ac', 'uk' nu, alo 'edu'.\nWow xɔ ga.\nAfima nye vodadawo.\nNational accreditation board, Gana xɔ edɔwɔƒewo kple Ɖoɖo de nu ŋu.\nWo teŋu dzi edɔwɔƒe wɛbusati Ɖeka, "https://nab.gov.gh".\nNAB teŋu dzidzi woo ɖaseɖigbalɛ le dukɔwo dome.\n#gble #ɖaseɖigbalɛ #dzidzi ɖe edzi #nukae #ameade #ƒle #yeye #edɔwɔƒe #tsɔ #ade #le dukɔwo dome #alea #wo #dzi #adrɛsi #vodada #wɛbusati #wu ... nu #gbeɖe #Kple #alo #wow #xɔ #ga #afima #Gana #xɔ #kple #Ɖoɖo de nu ŋu #teŋu #dzi #Ɖeka #dzidzi #woo


Aɖaŋu Si Yesu Ðo Ku Ðe Nukiklizuzu Kple Nu Vɔ̃ Ŋu | Yesu Ƒe Agbemeŋutinya\nYesu Xlɔ̃ Nu Tso Nukiklizuzu Na Ame Kple Nu Vɔ̃ Ŋu\nMATEO 18:6-20 MARKO 9:38-50 LUKA 9:49, 50\nNUXƆXLƆ̃ TSO NUKIKLIZUZU NA AME ŊU\nNE NƆVIWÒ WƆ NU VƆ̃\nÐeko Yesu wɔ kpɔɖeŋu ku ɖe nɔnɔme si wòle be wòanɔ eyomedzelawo si vɔ koe nye esia. Ele be woawɔ nu abe ɖeviwo ene. Ðeviwo bɔbɔa wo ɖokuiwo eye wometsia dzi ɖe ɖoƒe ŋu o. Ele be nusrɔ̃lawo ‘naxɔ nenem ɖevi siawo tɔgbi le eƒe ŋkɔ ta, eye esia afia be woxɔ Yesu hã.’—Mateo 18:5.\nƔeyiɣi kpui aɖe do ŋgɔ la, apostoloawo nɔ nya ʋlim le ame si nye gã le wo dome la ŋu, eya ta ɖewohĩ woabu Yesu ƒe nyawo be enye mokaname. Azɔ apostolo Yohanes he susu yi nya aɖe si dzɔ eteƒe medidi o la dzi esi wògblɔ be: “Míekpɔ ame aɖe wòle gbɔgbɔ vɔ̃wo nyam do goe le wò ŋkɔ me, eye míegbe nɛ, elabena menye mía dometɔ ɖekae wònye o.”—Luka 9:49.\nÐe Yohanes bui be apostoloawo koe kpɔ mɔ ada gbe le amewo ŋu alo anya gbɔgbɔ vɔ̃wo ado goea? Ne nenemae la, ke aleke wòdzɔe be Yuda ŋutsu sia hã te ŋu le gbɔgbɔ vɔ̃wo nyam do goe? Yohanes anya susu be ŋutsu sia mekpɔ mɔ awɔ nukudɔ siawo o, elabena menɔ Yesu kple eƒe apostoloawo ŋu o.\nEwɔ nuku na Yohanes be Yesu gblɔ be: “Migagbe nɛ o, elabena ame aɖeke meli, si awɔ ŋusẽdɔ le nye ŋkɔ me, eye le ema megbe kasia wòate ŋu agblɔ nya vɔ̃ ɖe ŋunye o. Elabena ame si metsi tsitre ɖe mía ŋu o la, le mía dzi. Elabena ame sia ame si na tsi kplu ɖeka mi mieno le esi mienye Kristo tɔ ta la, vavã mele egblɔm na mi be, eƒe fetu la mele eŋu tsi ge o.”—Marko 9:39-41.\nMehiã be ŋutsu sia nanɔ Kristo ŋu kokoko hafi wòafia be ele Yesu ƒe akpa dzi o. Ɣemaɣi la, womeɖo Kristo hamea anyi haɖe o, eya ta togbɔ be ŋutsua menɔ mɔ zɔm kple Yesu o hã la, ema mefia be etsi tsitre ɖe eŋu alo be ele alakpasubɔsubɔ dom ɖe ŋgɔ o. Edze ƒãa be ŋutsua xɔ Yesu ƒe ŋkɔa dzi se, eye nya si Yesu gblɔ la ɖee fia be ŋutsua ƒe fetu matsi eŋu o.\nGake anye ŋkubiãnya ne apostoloawo ƒe nyawo kple nuwɔnawo zu nukikli na ŋutsu sia. Yesu gblɔ be: “Ame sia ame si azu nukikli na ɖevi sue siawo siwo si xɔse le la dometɔ aɖe la, anyo nɛ wu be woatsɔ té, si tedziwo trona, atsi ɖe kɔ nɛ ahatsɔe aƒu gbe ɖe atsiaƒu me.” (Marko 9:42) Eyome Yesu gblɔ be ele be ye yomedzelawo naɖe nu si le vevie na wo abe asi, afɔ, alo ŋku ene la gɔ̃ hã ɖa nenye be esia ana woakli nu. Anyo be woayi ɖe Mawu Fiaɖuƒea me nu vevi ma manɔmee tsɔ wu be woaku ɖe eŋu eye woayi Gehena (Hinom Bali la me). Anɔ eme be apostoloawo nya nu tso bali sia si te ɖe Yerusalem, afi si wotɔa dzo gbeɖuɖɔ le la ŋu, eya ta woase egɔme be ele tsitre ɖi na tsɔtsrɔ̃ ɖikaa.\nYesu gaxlɔ̃ nu wo be: “Mikpɔ nyuie be miagado vlo ɖevi siawo dometɔ ɖeka pɛ hã o, elabena mele egblɔm na mi be, woƒe mawudɔla siwo le dziƒo la kpɔa Fofonye . . . ƒe mo ɣesiaɣi.” Aleke gbegbee “ɖevi” siawo le vevie na Fofoa? Yesu ƒo nu tso ŋutsu aɖe si si alẽ 100 le gake ɖeka bu la ŋuti. Ŋutsua gblẽ 99 la ɖi yi ɖadi ɖeka si bu la, eye esi wòkpɔe la, ekpɔ dzidzɔ ɖe eŋu wu 99 la. Yesu gblɔ kpee be: “Menye dzidzɔ na Fofonye si le dziƒo la be ɖevi siawo dometɔ ɖeka pɛ hã natsrɔ̃ o.”—Mateo 18:10, 14.\nÐewohĩ nya si ʋlim Yesu ƒe apostolowo nɔ ku ɖe ame si nye gã le wo dome ŋu la nɔ susu me nɛ esi wògblɔ na wo be: “Mina dze nanɔ mia me, eye minɔ ŋutifafa me kple mia nɔewo.” (Marko 9:50) Dze ŋutɔŋutɔ nana nuɖuɖu vivina. Nenema kee ne dze le nya siwo míegblɔna me la, wo xɔxɔ nɔa bɔbɔe wu, eye wònana ŋutifafa nɔa anyi, gake mele alea le nyaʋiʋli ya gome o.—Kolosetɔwo 4:6.\nNya sesẽwo doa mo ɖa ɣeaɖewoɣi, eya ta Yesu ƒo nu tso ale si woakpɔ wo gbɔe ŋu. Egblɔ be: “Ne nɔviwò wɔ nu vɔ̃ ɖe ŋuwò la, yi nàɖe eƒe vodada fiae le wò kplii ɖeɖe ko dome. Ne eɖo to wò la, ekema èɖe nɔviwò.” Ke ne meɖo to o ɖe? Yesu gblɔ be: “Kplɔ ame ɖeka alo eve kpe ɖe ɖokuiwò ŋu, ale be le ɖasefo eve alo etɔ̃ ƒe ɖaseɖiɖi nu la, miaɖo kpe nya sia nya dzi.” Ne esia mekpɔ kuxia gbɔ o la, ele be woagblɔe na “hamea,” si le tsitre ɖi na hamemetsitsi siwo ate ŋu akpɔ nyaa gbɔ. Ke ne nu vɔ̃ wɔla la meɖo to woawo hã o ɖe? “Ekema na wòanɔ na wò abe dukɔwo me tɔ kple adzɔxɔla,” siwo nye ame siwo Yudatɔwo medea ha kplii o la ene.—Mateo 18:15-17.\nEle be dzikpɔla siwo le hamea me la nalé Mawu ƒe Nya la me ɖe asi le nyawo gbɔ kpɔkpɔ me. Ne wokpɔe be ame aɖe ɖi fɔ eye wòhiã be woahe to nɛ la, ʋɔnu si woadrɔ̃e la nye “nu si wobla xoxo le dziƒo.” Gake ne wotso nya me be meɖi fɔ o la, ‘anye nu si wotu le dziƒo.’ Mɔfiame siawo aɖe vi na Kristo hame si woava ɖo anyi emegbe la. Le nya vevi mawo gbɔ kpɔkpɔ me la, Yesu gblɔ be: “Afi si ame eve alo etɔ̃ ƒo ƒu ɖo le nye ŋkɔ me la, mele wo dome le afi ma.”—Mateo 18:18-20.\nNu ka tae mele be woabu ŋutsu si nɔ gbɔgbɔ vɔ̃ nyam do goe la be etsi tre ɖe Yesu ŋu o?\nAleke nukiklizuzu na ɖevi suewo, alo ame siwo le Yesu ƒe akpa dzi, nye ŋkubiãnyae, eye kpɔɖeŋu kae Yesu wɔ tsɔ fia ale si ame mawo le vevie?\nMɔfiame kae Yesu na ku ɖe afɔ si woaɖe ne nɔvi aɖe wɔ nu vɔ̃ ŋu?\njy ta 63 axa 150-151


1 Fiawo 1 | Biblia Le Internet Dzi | Xexe Yeye Gɔmeɖeɖe\n1 Fiawo 1:1-53\nDavid kple Abisag (1-4)\nAdoniya di be yeaɖu fia (5-10)\nNatan kple Bat-Seba ɖe afɔ vevi aɖe (11-27)\nDavid ɖe gbe be woasi ami na Salomo (28-40)\nAdoniya si yi vɔsamlekpuia gbɔ (41-53)\n1 Azɔ Fia David tsi+ ku amegã xɔ ƒe geɖe,* eye togbɔ be wotsyɔa avɔwo nɛ fũu hã la, dzo meɖoa lãme nɛ o. 2 Eya ta eƒe subɔviwo gblɔ nɛ be: “Na woadi ɖetugbui leaƒe aɖe na míaƒe aƒetɔ fia la, ne wòanɔ fia la gbɔ anɔ edzi kpɔm. Amlɔ wò akɔnu; ekema dzo aɖo lãme na míaƒe aƒetɔ fia.” 3 Eya ta wodi ɖetugbui dzetugbe aɖe le Israel-nyigba blibo la katã dzi; eye woke ɖe Sunamtɔ+ Abisag+ ŋu, eye wokplɔe vɛ na fia la. 4 Ðetugbuia dze tugbe eteƒe mekɔ o; eye wòva zu fia la dzi kpɔla si subɔnɛ, ke fia la medɔ kplii o. 5 Le ɣeyiɣi siawo katã me la, Adoniya,+ Hagit vi le eɖokui dom ɖe dzi le gbɔgblɔm be: “Nyee le fia ɖu ge!” Edi tasiaɖam kple sɔdolawo kpakple ŋutsu blaatɔ̃, ame siwo anɔ du ƒum le eŋgɔ la na eɖokui.+ 6 Ke Fofoa mehe nya ɖe eŋu* kpɔ be, “Nu ka tae nèwɔ nu alea?” o. Edze ɖeka hã ŋutɔ, eye eyae dadaa dzi ɖe Absalom yome. 7 Adoniya lé nyaa kpɔ kple Yoab, Zeruya vi kple nunɔla Abiatar,+ eye wode edzi hedze eyome.+ 8 Ke nunɔla Zadok,+ Benaya,+ Yehoyada vi, nyagblɔɖila Natan,+ Simei,+ Rei kple David ƒe kalẽtɔwo+ ya mewɔ ɖeka kple Adoniya o. 9 Eye Adoniya tsɔ alẽwo kple nyiwo kple lã damiwo sa vɔe+ le Zohelet-kpe si le En-Rogel xa la gbɔ, eye wòkpe nɔviawo katã, fiaviŋutsuwo katã kple Yuda ŋutsu siwo nye fiaŋumewo katã. 10 Ke mekpe nyagblɔɖila Natan kple Benaya kple ŋutsu kalẽtɔawo alo nɔvia Salomo ya o. 11 Eye Natan+ gblɔ na Salomo dada+ Bat-Seba+ be: “Mèse be Adoniya,+ Hagit vi zu fia, evɔ míaƒe aƒetɔ David menya naneke le eŋu oa? 12 Eya ta va maɖo aɖaŋu na wò, ne nàɖe wò ŋutɔ wò agbe kple viwò Salomo ƒe agbe.*+ 13 Yi Fia David gbɔ nàgblɔ nɛ be: ‘Nye aƒetɔ fia, menye wòe ka atam na wò dɔlanyɔnu la be, “Viwò Salomo ye azu fia ɖe yonyeme, eye eyae anɔ nye fiazikpui dzi” oa?+ Aleke wɔ wònye Adoniyae va zu fia?’ 14 Ne èle nu ƒom kple fiaa la, ekema nye ŋutɔ hã mava afi ma, eye maɖo kpe wò nyawo dzi.” 15 Eya ta Bat-Seba yi fia la gbɔ le eƒe xɔgã me. Fia la tsi ŋutɔ; eye Sunamtɔ Abisag+ le esubɔm. 16 Bat-Seba bɔbɔ tsyɔ mo anyi ɖe fia la ŋkume, eye fia la biae be: “Nu ka dim nèle?” 17 Eɖo eŋu be: “Nye aƒetɔ, wò ŋutɔe ka atam na wò dɔlanyɔnu la le Yehowa wò Mawu ŋkume be, ‘Viwò Salomo ye azu fia ɖe yonyeme, eye eyae abɔbɔ nɔ nye fiazikpui dzi.’+ 18 Ke azɔ kpɔ ɖa, Adoniya zu fia, ke nye aƒetɔ fia menya naneke tso eŋu o.+ 19 Eye wòtsɔ nyitsuwo, lã damiwo, kple alẽ gbogbo aɖewo sa vɔe, eye wòkpe fiaviŋutsuwo katã kple nunɔla Abiatar kpakple aʋafia Yoab;+ ke mekpe wò dɔla Salomo ya o.+ 20 Azɔ nye aƒetɔ fia, Israel blibo la katã le asiwònu kpɔm be nàgblɔ ame si abɔbɔ nɔ nye aƒetɔ fia ƒe fiazikpui dzi ɖe eyome la na wo. 21 Ne menye nenema o la, ekema ne wonya tsɔ nye aƒetɔ fia mlɔ tɔgbuiawo gbɔ ko la, woabu nye kple vinye Salomo siaa nugbeɖolawoe.” 22 Esi wògale nuƒoƒo dzi kple fiaa la, nyagblɔɖila Natan hã va do.+ 23 Enumake wogblɔ na fia la be: “Kpɔ ɖa, nyagblɔɖila Natan ye nye esi!” Eye wòge ɖe eme heva fia la gbɔ hetsyɔ mo anyi ɖe fia la ŋkume. 24 Eye Natan gblɔ be: “Nye aƒetɔ fia, wò ŋutɔe gblɔ be, ‘Adoniya ye azu fia ɖe yonyeme, eye eyae anɔ nye fiazikpui dzia’?+ 25 Elabena egbe la, eyi ɖawu nyitsuwo kple lã damiwo kpakple alẽ gbogbo aɖewo tsɔ sa vɔe,+ eye wòkpe fiaviŋutsuwo katã kple aʋakɔ la ƒe tatɔwo kpakple nunɔla Abiatar.+ Wole afi ma ɖaa le nu ɖum le nu nom le eŋkume, eye wole gbɔgblɔm be: ‘Fia Adoniya nenɔ agbe tegbee!’ 26 Ke mekpe nye, wò dɔla kple nunɔla Zadok kple Benaya,+ Yehoyada vi kpakple wò dɔla Salomo ya o. 27 Ðe nye aƒetɔ fia ɖe mɔ ɖe esia ŋu, evɔ mèna wò dɔla nya ame si abɔbɔ nɔ nye aƒetɔ fia ƒe fiazikpui dzi ɖe eyome oa?” 28 Fia David ɖo eŋu be: “Miyɔ Bat-Seba nam.” Ale wòge ɖe eme heva tɔ ɖe fia la ŋkume. 29 Eye fia la ka atam be: “Zi ale si Yehowa, ame si ɖem* tso nye xaxawo katã me le agbe la,+ 30 ale si tututu meka atam na wò le Yehowa, Israel ƒe Mawu la ŋkume be, ‘Viwò Salomo ye azu fia ɖe yonyeme, eye eyae anɔ nye fiazikpui dzi ɖe tenyeƒe!’ la, nenemae mawɔe egbea.” 31 Ale Bat-Seba bɔbɔ tsyɔ mo anyi ɖe fia la ŋkume gblɔ be: “Nye aƒetɔ Fia David nenɔ agbe tegbee!” 32 Enumake Fia David gblɔ be: “Miyɔ nunɔla Zadok kple nyagblɔɖila Natan kpakple Benaya,+ Yehoyada+ vi nam.” Eye woge ɖe eme hedo ɖe fia la ŋkume. 33 Fia la gblɔ na wo be: “Mikplɔ miaƒe aƒetɔ ƒe subɔviwo, eye mina vinye Salomo nado nye tedzisɔ*+ la, ne miakplɔe ayi Gihon.+ 34 Eye nunɔla Zadok kple nyagblɔɖila Natan nasi ami nɛ+ le afi ma wòazu fia ɖe Israel nu; eye miaku kpẽ agblɔ be: ‘Fia Salomo nenɔ agbe tegbee!’+ 35 Emegbe miadze eyome, ne wòava bɔbɔ nɔ nye fiazikpui la dzi; eye wòazu fia ɖe tenyeƒe, eye maɖoe wòazu kplɔla ɖe Israel kple Yuda nu.” 36 Enumake Benaya, Yehoyada vi ɖo eŋu na fia la be: “Amen! Yehowa, nye aƒetɔ ƒe Mawu nena wòava eme alea. 37 Ale si Yehowa nɔ kple nye aƒetɔ fia la, nenɔ kple Salomo+ hã nenema, eye nena eƒe fiazikpui naƒo nye aƒetɔ Fia David ƒe fiazikpui ta.”+ 38 Eye nunɔla Zadok kple nyagblɔɖila Natan kple Benaya,+ Yehoyada vi kple Keretitɔwo kpakple Peletitɔwo+ yi, eye wona Salomo do Fia David+ ƒe tedzisɔ la, eye wokplɔe yi Gihon.+ 39 Azɔ nunɔla Zadok tsɔ lãdzo si me ami le+ la le agbadɔ+ la me, eye wòsi ami na Salomo;+ eye woku kpẽ la, eye ameawo katã gli kple dzidzɔ gblɔ be: “Fia Salomo nenɔ agbe tegbee!” 40 Emegbe dukɔ blibo la dze eyome, eye dukɔ la le dze kum hele dzidzɔ kpɔm eteƒe mekɔ o, ale be woƒe ɣlidodo la na anyigba fe.+ 41 Eye Adoniya kple eƒe ame kpekpe siwo katã le eŋu la see, esime woɖu nua vɔ.+ Ke esi Yoab se kpẽa ƒe ɖiɖi ko la, ebia be: “Nu ka ƒe hoowɔwɔ sem mele le dua me?” 42 Esi wògale nuƒoƒo dzi la, kpɔ ɖa, nunɔla Abiatar vi Yonatan+ va do. Eye Adoniya gblɔ be: “Ge ɖe eme, elabena ame nyui nènye,* eye nya nyui ye nèhena vanɛ.” 43 Ke Yonatan ɖo eŋu na Adoniya be: “Gbeɖe! Nye aƒetɔ Fia David tsɔ Salomo ɖo fiae. 44 Eye fia la dɔ nunɔla Zadok kple nyagblɔɖila Natan kple Benaya, Yehoyada vi kple Keretitɔwo kpakple Peletitɔwo kpe ɖe eŋu, eye wona wòdo fia ƒe tedzisɔ la.+ 45 Eye nunɔla Zadok kple nyagblɔɖila Natan si ami nɛ heɖoe fia le Gihon. Emegbe wodzo le afi ma kple dzidzɔ, eye hoowɔwɔ xɔ dua me. Esiae nye ɣli si miese. 46 Gawu la, Salomo bɔbɔ nɔ fiazikpui la dzi. 47 Gakpe ɖe eŋu la, fia la ƒe subɔviwo va di nyui na míaƒe aƒetɔ Fia David gblɔ be: ‘Wò Mawu nena Salomo ƒe ŋkɔ nade du, eye nena eƒe fiazikpui naƒo wò fiazikpui ta!’ Eye fia la bɔbɔ ta ɖe aba la dzi. 48 Azɔ hã, fia la gblɔ be: ‘Woakafu Yehowa, Israel ƒe Mawu, ame si na ame si abɔbɔ nɔ nye fiazikpui dzi la egbea, eye wòna nye ŋutɔ nye ŋkuwo kpɔe!’” 49 Ale ŋɔdzi lé ame siwo katã Adoniya kpe la, eye wotso, eye wo dometɔ ɖe sia ɖe lé eƒe mɔ. 50 Eye vɔvɔ̃ ɖo Adoniya hã le Salomo ta. Eya ta etso yi ɖalé vɔsamlekpui la ƒe dzowo.+ 51 Eye wova gblɔe na Salomo be: “Kpɔ ɖa, Adoniya le Fia Salomo vɔ̃m; eye wòyi ɖalé vɔsamlekpui la ƒe dzowo le gbɔgblɔm be, ‘Fia Salomo neka atam nam gbã, be yematsɔ yi awu yeƒe dɔla la o.’” 52 Salomo ɖo eŋu be: “Ne ewɔ nu si dze la, ekema eƒe taɖa ɖeka hã mage ɖe anyigba o, ke ne wokpɔ nu si nye vɔ̃ le eme la,+ ekema aku.” 53 Fia Salomo dɔ woyi ɖakplɔe tso vɔsamlekpuia gbɔ vɛ. Eye wòva bɔbɔ ɖe Fia Salomo ŋkume, emegbe Salomo gblɔ nɛ be: “Yi aƒewò me.”\n^ Alo, “medo vevesese nɛ; ka mo nɛ.”\n^ Alo, “wò ŋutɔ wò luʋɔ kple viwò ƒe luʋɔ.”\n^ Alo, “ame si ɖe nye luʋɔ.”\n^ Alo, “tedzisɔnɔ.”\n^ Alo, “elabena èdze.”


2 Petro 2 - Holy Bible [Ewe Bible 1913] - (2Pe 2)\nEye ame geɖewo adze woƒe hadzenuwɔwɔwo yome, amesiwo ta woagblɔ busunya ɖe nyateƒemɔ la ŋuti ɖo,\neye le ŋukeklẽ me woatsɔ nyakpakpawo aɖi viɖe le mia ŋu, amesiwo ƒe fɔbubu mehe ɖe megbe tso blema ke o, eye woƒe gbegblẽ medɔa akalɔ̃e o.\neye mekpe blema xexeme la ƒe nublanui o, negbe Noa, dzɔdzɔenyenye le gbeƒãɖela la, hekpe ɖe ame adre bubuawo ŋu ko wòdzra ɖo, esime wòhe tɔɖɔɖɔ va ame mavɔ̃mawuwo ƒe xexeme dzi;\neye wòna Sodom kple Gomora ƒe duwo zu afi, eye wòbu fɔ wo to wo tɔtrɔtsyɔanyi me, eye wotsɔ wo ɖo kpɔɖeŋu na amesiwo ava nɔ agbe le mawumavɔ̃mavɔ̃ me;\neye wòɖe Lot dzɔdzɔetɔ, si ŋu ame gblẽkuwo ƒe hadzedzegbenɔnɔ sẽ ŋuta le la, tso me; —\nelabena esi ame dzɔdzɔe ma nɔ wo dome, eye wòkpɔ, eye wòse woƒe dɔwɔwɔ, siwo mele sea nu o la, ewɔa fu eƒe luʋɔ dzɔdzɔe la gbesiagbe; —\nke vevietɔ amesiwo zɔna le ŋutilã nu le makɔmakɔnyenye ƒe nudzodzro la me, eye wodoa vlo aƒetɔnyenye la. Ame mabunuwo, ɖokuiŋudzelawo kple amesiwo medzona nyanyanya, ne wogblɔ busunya ɖe ŋutikɔkɔewo ŋuti la o,\nwònye mawudɔlawo nye gatɔwo wu le ŋutete kple ŋusẽ me hafi; gake womehe busufɔbubu vɛ ɖe wo ŋuti le Aƒetɔ la ŋku me o.\nKe amesiawo le abe lã nyasã manɔsitɔ, siwo wodzi hena lelé kple tsɔtsrɔ̃ le woƒe dzɔdzɔme nu la ene: Wogblɔa busunya le nya, siwo womenya kura o la me, eye woatsrɔ̃ hã le woƒe gbegblẽ la me,\neye woaxɔ madzɔmadzɔnyenye ƒe fetu. Amesiwo bua gbesiagbe ƒe aglotutu dzidzɔnui, ɖiƒoƒo kple ŋukpe wonye, eye wotsɔa nusiwo wokpɔ to woƒe amebeble me la, ɖua nu tsui, eye wotua aglo kpli mi;\nŋku, siwo yɔ taŋ kple ahasiwɔwɔ, eye nuvɔ̃wɔwɔ metea ŋu ɖia kɔ na wo o la, li na wo; wòblea luʋɔ, siwo meli ke o la, vaa wo ɖokui gbɔ; dzi, si ŋukeklẽ ma ŋutɔ la, li na wo, eye fiƒodeviwo wonye.\nEsime wogblẽ mɔ dzɔdzɔe la ɖi la, wotre mɔ, eye wodze Bileam, Beor vi, amesi lɔ madzɔmadzɔnyenye ƒe fetu la yome;\nke ekpɔ mokaka le eƒe dzidada la ŋuti: Dɔwɔlã maƒonu la tsɔ ame ƒe gbe ƒo nu, eye woxe mɔ na nyagblɔɖila la ƒe lãnuwɔwɔ.\nElabena esi wogblɔ yakanya lolo gãwo la, wotsɔ ŋutilã ƒe nudzodzrowo kple hadzedze vɔ̃wo ble amesiwo si fifi laa tso mɔtrelawo gbɔ.\nEye wodo ablɔɖenyenye ŋugbe na wo, wònye woa ŋutɔwo la gbegblẽ ƒe dɔlawo wonye hafi: elabena amesi ɖu amea ɖe dzi la, eya ke wɔnɛ kluvi.\nElabena ne wosi le xexeame ƒe makɔmakɔnyenye nu to sidzedze Aƒetɔ kple xɔla Yesu Kristo me, eye wona wogalé wo le nu mawo ke me, eye wogaɖu wo dzi la, ekema woƒe anyinɔnɔ mamletɔ zu vɔ̃ na wo wu tsãtɔ.\nElabena ɖe womedze si dzɔdzɔenyenye ƒe mɔ o la, ne enyo na wo wu esi wodze sii, eye gake wogagbugbɔ tso sedede kɔkɔe, si wode asi na wo la gbɔ.\nEva me na wo le nyateƒe lododo la nu bena: „Avũ gbugbɔ yi ɖe ye ŋutɔ ƒe xeɖeɖe la gbɔ,“ eye „ha, si wole tsi na la, le mimlim yina ba me.“


‘Mitsɔ miaƒe ŋutilãwo wɔ vɔsasa gbagbe, si ŋuti kɔ, si dzea Mawu ŋu.’—Romatɔwo 12:1.\n1. Nukae Biblia gblɔ le vɔ siwo wosana le Mose ƒe Sea te ƒe asixɔxɔ si menɔa anyi ɖaa o la ŋu?\n“ESI wònye nu nyui, siwo le vava ge la, ƒe vɔvɔli koe li na Se la, eye menye nuawo ƒe nɔnɔme vavã o ŋuti la, eyata ƒe sia ƒe vɔsasa, siwo wotsɔna nana ɖaasi la, mate ŋu awɔ amesiwo tena va egbɔ la, blibo gbeɖegbeɖe o.” (Hebritɔwo 10:1) Apostolo Paulo ɖo kpe edzi eme kɔ nyuie le eƒe nya sia me be asixɔxɔ si le vɔ siwo wosana le Mose ƒe Sea te ŋu mate ŋu axɔ ameƒomea ɖe agbe tegbee o.—Kolosetɔwo 2:16, 17.\n2. Nukatae agbagbadzedze be woase nyatakaka siwo le Biblia me tso Sea ƒe nunana kple vɔsawo ŋuti gɔme tsitotsito menye agbagbadzedze dzodzro o?\n2 Ðe esia fia be viɖe aɖeke mele nya siwo le Mose ƒe Agbalẽ Atɔ̃awo me ku ɖe nunanawo kple vɔsawo ŋu la ŋu na Kristotɔwo egbea oa? Le nyateƒe me la, amesiwo katã kpɔ gome le Teokrasi Subɔsubɔ Sukua me le Yehowa Ðasefowo ƒe hamewo me le xexeame katã la xlẽ Biblia ƒe agbalẽ gbãtɔ atɔ̃awo le ƒe ɖeka kple nu vi aɖe me nyitsɔ laa. Wo dometɔ aɖewo dze agbagba be yewoaxlẽe ahase eme nya veviawo katã gɔme tsitotsito. Ðe woƒe agbagbadzedzewo katã nye dzodzroa? Le nyateƒe me la, nyaa mate ŋu anɔ nenema o, elabena “[nusiwo katã] woŋlɔ ɖi tsã la, woŋlɔe le míaƒe nufiafia ta, bene míatsɔ ŋɔŋlɔawo ƒe dzidodo kple akɔfafa akpɔ mɔkpɔkpɔ.” (Romatɔwo 15:4) Ekema biabia lae nye be, “Nufiafia” kple “akɔfafa” kae míate ŋu akpɔ tso nunana kple vɔsawo ŋuti nyatakaka blibo si le Sea me la me?\nNa Míaƒe Nufiafia Kple Akɔfafa\n3. Nu vevi kae míehiã?\n3 Togbɔ be womebia tso mía si be míasa vɔ ŋutɔŋutɔ abe alesi wobiae le Sea me ene o hã la, va ɖo afi aɖe la, míegahiã nusi vɔsawo wɔ na Israel-viwo la kokoko, si nye míaƒe nuvɔ̃wo ƒe tsɔtsɔke kple Mawu ƒe ŋudzedzekpɔkpɔ ɖe mía ŋu. Esi míegasaa vɔ ŋutɔŋutɔ o la, ke mɔ ka dzie míato akpɔ viɖe siawo? Esi Paulo ɖe nusi lãwo ƒe vɔsawo mate ŋu awɔ o fia vɔ la, egblɔ be: “Esime [Yesu va] xexeame la, [egblɔ] be: ‘Vɔsawo kple nunanawo mèdi o, ke boŋ ŋutilã nèdzra ɖo nam; numeme blibowo kple nuvɔ̃vɔsawo medzea ŋuwò o. Tete megblɔ be: Kpɔ ɖa, megbɔna, agbalẽ me woŋlɔ nya ɖo le ŋutinye be, oo Mawu, wò lɔlɔ̃nu mawɔ!’”—Hebritɔwo 10:5-7.\n4. Aleke Paulo tsɔ Psalmo 40:7-9 me nyawo ku ɖe Yesu Kristo ŋui?\n4 Esi Paulo nɔ nya yɔm tso Psalmo 40:7-9 la, eɖee fia be Yesu meva be yeayi “vɔsawo kple nunanawo,” “numeme blibowo kple nuvɔ̃vɔsawo” dzi o, nusiwo katã megadzea Mawu ŋu esime Paulo nɔ nya mawo ŋlɔm o. Ke boŋ Yesu va kple ŋutilã si Fofoa, si le dziƒo dzra ɖo ɖi, ŋutilã si sɔ kple esi Mawu wɔ esime Wòwɔ Adam la le go sia go me. (Mose I, 2:7; Luka 1:35; Korintotɔwo I, 15:22, 45) Esi Yesu nye Mawu ƒe Vi si de blibo ta la, nyɔnua ƒe “dzidzimevi” si ŋu nya wogblɔ ɖi le Mose I, 3:15 la ƒe ɖoƒe le eyama si. Yesu awɔ afɔɖeɖewo ‘agba ta na Satana,’ togbɔ be ‘woaɖu afɔkpodzi’ na eya ŋutɔ hã. Le mɔ sia nu la, Yesu va zu amesi dzi Yehowa ato aɖe ameƒomea, amesi xɔsetɔwo le mɔ kpɔm na, tso keke Abel dzi.\n5, 6. Mɔ si de ŋgɔ wu kae le Kristotɔwo si si dzi woato ate ɖe Mawu ŋu?\n5 Esime Paulo nɔ nu ƒom tso ɖoƒe vevi si Yesu wɔ ŋu la, egblɔ be: “Amesi menya nuvɔ̃ aɖeke o la, [Mawu wɔe] ne wòanye nuvɔ̃ ɖe mía teƒe, bene míawo la míazu Mawu ƒe dzɔdzɔenyenye le eyama me.” (Korintotɔwo II, 5:21) Woagate ŋu aɖe nyagbe “ewɔe ne wòanye nuvɔ̃” me hã be ne wòanye “nuvɔ̃vɔsa.” Apostolo Yohanes gblɔ be: “Eya kee nye avuléle le míaƒe nuvɔ̃wo ŋuti; ke menye le mía tɔ ŋuti ɖeɖeko o, ke boŋ le xexe blibo la katã hã tɔ ŋuti.” (Yohanes I, 2:2) Eyata esi ɣeyiɣi kpui ƒe mɔnu si dzi Israel-viwo to tena ɖe Mawu ŋu nɔ wo si to vɔ siwo wosana dzi la, tete ɖe Mawu ŋu ƒe mɔnu si de ŋgɔ wue le Kristotɔwo si—eyae nye Yesu Kristo ƒe vɔsa. (Yohanes 14:6; Petro I, 3:18) Ne míexɔ tafevɔsa si Mawu na dzi se eye míeɖo to Eyama la, woate ŋu atsɔ míawo hã míaƒe nuvɔ̃wo ake mí, eye Mawu akpɔ ŋudzedze ɖe mía ŋu ayra mí. (Yohanes 3:17, 18) Ðe ema menye nusi me míakpɔ akɔfafa le oa? Gake aleke míate ŋu aɖee afia be míexɔ tafevɔsa la dzi se?\n6 Esi apostolo Paulo ɖe alesi mɔnu si de ŋgɔ wu le Kristotɔwo si si dzi woato ate ɖe Mawu ŋu me vɔ la, egblɔ mɔ etɔ̃ siwo dzi míato aɖe míaƒe xɔse kple ŋudzedzekpɔkpɔ afia ɖe nusi Mawu na mí lɔlɔ̃tɔe la ŋu, abe alesi míexlẽnɛ le Hebritɔwo 10:22-25 ene. Togbɔ be amesiwo si mɔnukpɔkpɔ su ‘be woayi ɖe kɔkɔeƒe la me’—siwo nye Kristotɔ amesiamina siwo woakplɔ ayi dziƒo—ye Paulo ƒe aɖaŋuɖoɖoa yi na tẽ hã la, ɖikeke mele eme o be ehiã be amegbetɔ ɖesiaɖe naɖo to nya siwo gbɔgbɔ ʋã Paulo wòŋlɔ la, ne wodi be Yesu ƒe avulévɔsa naɖe vi na yewo.—Hebritɔwo 10:19.\nWò Vɔsawo Ŋuti Nakɔ eye Ðiƒoƒo Aɖeke Naganɔ Wo Ŋu O\n7. (a) Aleke Hebritɔwo 10:22 ɖe nusi wowɔna ne wole vɔ sam la fiae? (b) Nukae wòle be woawɔ atsɔ kpɔ egbɔ be vɔ si wosa dze Mawu ŋu?\n7 Gbã la, Paulo xlɔ̃ nu Kristotɔwo be: “Mina míatsɔ dzi nyateƒetɔ ate va le xɔse ƒe kakaɖedzi blibo me, abe amesiwo woklɔ dzitsinya vɔ̃ ɖa tso woƒe dziwo me, eye wotsɔ tsi zɔzrɔ̃e le na woƒe ŋutilã ene.” (Hebritɔwo 10:22) Ðikekemanɔmee la, nya si wozã le afisia la fia nusi wowɔna ne wole vɔ sam le Sea te. Esia sɔ elabena be woaxɔ ame aɖe ƒe vɔsa la, ele be wòawɔe kple susu nyui eye wòanye nusi ŋuti kɔ eye ɖiƒoƒo aɖeke mele eŋu o. Vɔsalã la nyea nyi alo alẽ, siwo nye lã kɔkɔe siwo “sɔ blibo” eye nu mewɔ wo o. Nenye xe wobe woatsɔ asa vɔe la, ele be wòanye akpakpa alo ahɔnevi. Ne amea ɖo nudidi siawo gbɔ la, “ekema [ele be wòadze] eŋu, eye wòalé avui.” (Mose III, 1:2-4, 10, 14; 22:19-25) Amɔwɔ ʋaʋã, si nye gbegblẽ ƒe dzesi aɖeke menɔa nuɖuvɔsa me o; anyitsi, si ate ŋu anye atikutsetse me tsi, si naa nu ʋãna, la hã mekpena ɖe eŋu o. Ne wole vɔ sam—lã alo wɔ ƒe vɔsa—le vɔsamlekpuia dzi la, wodea dze, si naa nu meƒaƒãna o lae.—Mose III, 2:11-13.\n8. (a) Nukae wodi tso amesi le vɔ sam si? (b) Aleke míawɔ aka ɖe edzi be subɔsubɔ si tsɔm míele na Yehowa dze eŋu?\n8 Ke amesi le vɔa sam ya ɖe? Sea gblɔ be ele be amesiame si gbɔna Yehowa gbɔ la ŋu nakɔ ɖiƒoƒo aɖeke naganɔ eŋu o. Ne le susu aɖe ta ame aɖe ŋuti mekɔ o la, ele be wòasa nuvɔ̃vɔ alo fɔɖivɔsa be tenɔnɔ kɔkɔe nagbugbɔ anɔ esi le Yehowa ŋku me ale be eƒe numevɔsa alo akpedavɔsa nadze Eŋu. (Mose III, 5:1-6, 15, 17) Eyata ɖe míekpɔ alesi wòle vevie be tenɔnɔ dzadzɛ nanɔ mía si ɣesiaɣi le Yehowa ŋkume dze siia? Ne míedi be míaƒe subɔsubɔ nadze Mawu ŋu la, ele be míawɔ kaba awɔ ɖɔɖɔɖo le Mawu ƒe se ɖesiaɖe si dzi míeda la ŋu. Ele be míawɔ kaba awɔ mɔnuɖoɖo si Mawu ɖo anyi be yeatsɔ akpe ɖe mía ŋu la ŋudɔ—si nye “hamemegãwo” kple ‘amesi lé avu le míaƒe nuvɔ̃wo ŋuti,’ Yesu Kristo.—Yakobo 5:14; Yohanes I, 2:1, 2.\n9. Vovototo vevi kae le vɔ siwo wosa na Yehowa kple esiwo wosa na alakpa mawuwo dome?\n9 Le nyateƒe me la, alesi wote gbe ɖe ame ɖokui ɖeɖeɖa tso ɖiƒoƒo ɖesiaɖe gbɔe dzi la nye vovototo vevi si nɔ vɔ siwo wosa na Yehowa kple esiwo dukɔ siwo ƒo xlã Israel me nɔlawo sa na alakpa mawuwo dome. Esi numekugbalẽ aɖe nɔ nu ƒom tso vovototo sia si dze le vɔ siwo wosana le Mose ƒe Sea te ŋu me la, egblɔ be: “Míade dzesii be kadodo aɖeke menɔ woƒe vɔsawo kple afakaka alo afakadzesiwo dome o; mawusubɔsubɔ me howɔwɔ, abidede ame ɖokui ŋu, alo gbedoxɔ me gbolowɔwɔ aɖeke menɔ eme o, se meɖe mɔ ɖe dzodzro vɔ̃ kple vivimevidzidzikɔnuwo ŋu kura o; wometsɔa amegbetɔ aɖeke saa vɔe o; womesaa vɔ na ame kuku aɖeke o.” Nya siawo katã ɖo kpe nyateƒenya ɖeka dzi: Be Yehowa le kɔkɔe, eye medaa asi ɖe nuvɔ̃ alo nufitifitiwɔwɔ ƒomevi aɖeke dzi o. (Xabakuk 1:13) Ele be subɔsubɔ si woatsɔ nɛ kple vɔ ɖesiaɖe si woasa nɛ ŋu nakɔ—le ŋutilã, agbenɔnɔ, kple gbɔgbɔ me.—Mose III, 19:2; Petro I, 1:14-16.\n10. Le ɖekawɔwɔ me kple Paulo ƒe nuxlɔ̃ame si le Romatɔwo 12:1, 2 la, ame ɖokui me dzodzro kae wòle be míawɔ?\n10 Le susu sia ta la, ele be míadzro míaƒe agbenɔnɔ ƒe akpa sia akpa me akpɔ be míaƒe subɔsubɔ adze Yehowa ŋu hã. Mele be míasusui akpɔ gbeɖe be zi alesi míedea Kristotɔwo ƒe kpekpewo eye míekpɔa gome le gbeadzisubɔsubɔdɔa me ko la, nusi míewɔna le ɣaɣlaƒe le míaƒe agbe me megale vevie o. Mele be míasusui hã be ne míenya le gome kpɔm le Kristotɔwo ƒe dɔwɔnawo me ko la, megahiã be míawɔ ɖe Mawu ƒe se bubu siwo ku ɖe nuwɔna bubuwo ŋu le míaƒe agbe me dzi o. (Romatɔwo 2:21, 22) Míate ŋu akpɔ mɔ na Mawu ƒe yayra kple ŋudzedzekpɔkpɔ ne míeɖe mɔ numakɔmakɔ alo nusi ƒoa ɖi ame le eƒe ŋkume ƒo ɖi míaƒe susu alo nuwɔna o. Paulo ƒe nya siawo nanɔ susu me na wò be: “Mexlɔ̃ nu mi, nɔviwo, to Mawu ƒe dɔmetɔtrɔ me bena, miatsɔ miaƒe ŋutilãwo awɔ vɔsasa gbagbe, si ŋuti kɔ, si dze Mawu ŋu, esi anye miaƒe mawusubɔsubɔ gbɔgbɔmetɔ. Eye migana miaƒe anyinɔnɔ naɖi xexe sia me o, hafi mitrɔ miaƒe nɔnɔme to miaƒe tamesusu ƒe yeyewɔwɔ me boŋ, bene miadzro nusi nye Mawu ƒe lɔlɔ̃nu, si nyo, eye wòdzea eŋu nyuie, eye wòle blibo la me akpɔ.”—Romatɔwo 12:1, 2.\nWò Kafukafuvɔsawo Netso Dzi Blibo Me\n11. Nuka hãe nyagbe “mɔkpɔkpɔ me ʋuʋu” si ŋu woƒo nu tsoe le Hebritɔwo 10:23 fia?\n11 Emegbe esi Paulo nɔ lɛta ŋlɔm na Hebritɔwo la, ehe woƒe susu yi nyateƒe subɔsubɔ ƒe akpa vevi aɖe dzi be: “Mina míalé mɔkpɔkpɔ me ʋuʋu ɖe asi sesĩe, bena magaʋã o; elabena amesi na ŋugbedodo la, enye nuteƒewɔla.” (Hebritɔwo 10:23) Nya “mɔkpɔkpɔ me ʋuʋu” ƒe gɔmesese le nya la ŋutɔŋutɔ nue nye “nyameʋuʋu” eye Paulo ƒo nu tso “kafukafuvɔsa” hã ŋu. (Hebritɔwo 13:15) Esia na míeɖo ŋku vɔ si tɔgbe amewo abe Abel, Noa, kple Abraham ene sa la dzi.\n12, 13. (a) Nukae nɔa susu me na Israel-vi ne ele numevɔ sam, eye nukae míawɔ si aɖe gbɔgbɔ ma tɔgbe afia?\n12 Ne Israel-vi aɖe le numevɔ sam la, ewɔnɛ ‘tso eya ŋutɔ ƒe lɔlɔ̃nu me na Yehowa.’ (Mose III, 1:3) Etoa vɔsa ma dzi ʋua eme le eɖokui si le gaglãgbe alo ɖea gbeƒã yayra gbogbowo kple dɔmenyonu siwo Yehowa wɔ na eƒe amewo. Ðo ŋku edzi be vovototo si le numevɔsa ŋue nye be wotɔa dzo lã bliboa katã le vɔsamlekpui dzi—si nye dzesi si sɔ si ɖe ɖokuitsɔtsɔna blibo kple adzɔgbeɖeɖe fia. Nenema ke ne míelɔ̃ faa tso dzi blibo me tsɔ ‘kafukafuvɔsa, si nye nuyiwo ƒe kutsetse’ na Yehowa la, ke míele dzixɔse si le mía si ɖe tafevɔsaa me kple míaƒe ŋudzedzekpɔkpɔ ɖe nunana ma ŋu ɖem fia.\n13 Togbɔ be Kristotɔwo mesaa vɔ ŋutɔŋutɔ—si nye lã alo nuɖuɖu tsɔtsɔ asa vɔe—o hã la, agba le wo dzi be woaɖi ɖase le Fiaɖuƒe nyanyui la ŋu eye woawɔ nusrɔ̃lawo na Yesu Kristo. (Mateo 24:14; 28:19, 20) Ðe nèwɔa mɔnukpɔkpɔ siwo ʋuna ɖi ŋudɔ kpɔa gome le Mawu Fiaɖuƒe la ŋuti nyanyuia gbɔgblɔ na amewo me ale be ame bubu geɖe nate ŋu anya nu nyui siwo Mawu dzra ɖo ɖi na ameƒomea me tɔ toɖolawoa? Ðe nèlɔ̃na faa zãa wò ɣeyiɣi kple ŋusẽ tsɔ fiaa nu ɖetsɔlemetɔwo hekpena ɖe wo ŋu be woava zu Yesu Kristo ƒe nusrɔ̃lawoa? Míaƒe gomekpɔkpɔ le subɔsubɔdɔa me dzonɔamemetɔe abe numevɔsa ƒe ʋeʋẽ lilili ene dzea Mawu ŋu.—Korintotɔwo I, 15:58.\nDzi Nedzɔ Wò Ðe Hadede Kple Mawu Kpakple Amegbetɔwo Ŋu\n14. Aleke Paulo ƒe nya siwo le Hebritɔwo 10:24, 25 sɔ kple akpedavɔ sasae?\n14 Mlɔeba la, Paulo he susu yi ƒomedodo si anɔ mía kple hati Kristotɔwo dome ne míele Mawu subɔm la dzi. “[Mina] míalé ŋku ɖe mía nɔewo ŋu, bena míade dzi ƒo na mía nɔewo le lɔlɔ̃ kple dɔ nyui wɔwɔ me, eye míagagblẽ mía ŋutɔwo míaƒe ƒuƒoƒewo ɖi, abe alesi ame aɖewo wɔna ene o, ke boŋ míaxlɔ̃ nu mía nɔewo, eye míawɔ esia geɖe wu, zi alesi miekpɔ bena, ŋkeke la le ɖoɖom la.” (Hebritɔwo 10:24, 25) Nya “míade dzi ƒo na mía nɔewo le lɔlɔ̃ kple dɔ nyui wɔwɔ me,” “mía ŋutɔwo míaƒe ƒuƒoƒewo” kple “míaxlɔ̃ nu mía nɔewo,” nya siawo katã he míaƒe susu yi nusi akpedavɔ sasa le Israel wɔ na Mawu ƒe amewo la dzi.\n15. Kadodo kae míekpɔ le akpedavɔsa kple Kristotɔwo ƒe kpekpewo dome?\n15 Wogaɖea nya “akpedavɔsa” gɔme ɣeaɖewoɣi be ‘ŋutifafavɔsa.’ Hebrigbe me nya si wozã na “ŋutifafa” le afisia ku ɖe nu geɖe ŋu, ɖewohĩ ele fiafiam be gomekpɔkpɔ le vɔsa siawo me naa wonɔa ŋutifafa me kple Mawu kpakple hati subɔlawo. Agbalẽnyala aɖe gblɔ ku ɖe akpedavɔsa ŋu be: “Le nyateƒe me la, esia nye dzidzɔɣeyiɣi si me wozɔna kple Nubabla Mawu le, ɣeyiɣi si me wòɖina va nyea Israel ƒe Amekpekpe le vɔsanua ɖuƒe, abe alesi ko Eya hã nyea Kplɔ̃ɖola na wo ɣesiaɣi ene.” Esia na míeɖo ŋku Yesu ƒe ŋugbedodo dzi be: “Afisi ame eve alo ame etɔ̃ wokpe ta ɖo le nye ŋkɔa dzi la, afima mele wo titina.” (Mateo 18:20) Ɣesiaɣi si míade Kristotɔwo ƒe kpekpe aɖe la, míekpɔa viɖe tsoa hadede tuameɖo, nufiame dedziƒoname, kple enyanya be mía Aƒetɔ Yesu Kristo le mía dome la me. Ema naa Kristotɔwo ƒe kpekpewo nyea dzidzɔɣeyiɣi akuakua eye wodoa ŋusẽ xɔse.\n16. Ne akpedavɔsa le susu me na mí la, nukae nye nu vevitɔ si naa dzidzɔ nɔa Kristotɔwo ƒe kpekpewo me?\n16 Le akpedavɔsa me la, woɖea amiawo katã—le alẽa ƒe dɔmenuwo, ayikuawo, aklãa, kple alia, kpakple asikea si me ami geɖe le ŋu—tɔa dzoe wòtua dzudzɔ le vɔsamlekpuia dzi na Yehowa. (Mose III, 3:3-16) Wobu amia be enye lãa ƒe akpa nyuitɔ kekeake. Dzo tɔtɔe le vɔsamlekpuia dzi nye eƒe akpa nyuitɔ kekeake tsɔtsɔna Yehowa ƒe dzesi. Nusi naa Kristotɔwo ƒe kpekpewo nyea dzidzɔe nye nufiame si míexɔna hekpe ɖe kafukafu tsɔtsɔna Yehowa ŋu. Míewɔa esia to gomekpɔkpɔ—kple míaƒe ŋutete ɖesiaɖe wɔwɔ ɖokuibɔbɔtɔe—le hadzidzi kple dzi blibo, toɖoɖo nyuie, kple ne anya wɔ la, nyaŋuɖoɖo me. Hakpala la gblɔ be: “Mikafu Yehowa! Midzi ha yeye na Yehowa, eƒe bubu neɖi le mawumemewo ƒe ha me!”—Psalmo 149:1.\nYayra Gãwo tso Yehowa Gbɔ le Mía Lalam\n17, 18. (a) Vɔ gã kae Salomo sa le Yerusalem gbedoxɔa ŋukɔgbe? (b) Yayra kae do tso gbedoxɔa ŋukɔkɔ ƒe wɔnaa me na dukɔa?\n17 Le Yerusalem gbedoxɔa ŋukɔgbe le ƒe 1026 D.M.Ŋ. ƒe ɣleti adrelia me la, Fia Salomo “tsɔ lãwo sa vɔe le Yehowa ŋku me,” “numevɔ kple nuɖuvɔ, [kpakple] akpedavɔsalã ƒe amiwo” ƒe vɔe wòsa. Hekpe ɖe nusiwo wotsɔ sa nuɖuvɔawoe ŋu la, nyi 22,000 kple alẽ 120,000 ye wotsɔ sa vɔe le ŋkeke ma dzi.—Fiawo I, 8:62-65.\n18 Èkpɔ ga si gbegbe wogblẽ kple dɔ si gbegbe wowɔ le wɔna gã sia tɔgbe me la dze siia? Gake edze ƒã be yayra si Israel kpɔ lolo sasasã wu nusi wogblẽ. Le azãɖuɖua ƒe nuwuwu la, Salomo “[do] mɔ dukɔ la, woyra fia la, eye woyi woƒe agbadɔwo me kple dzidzɔ, eye woƒe dzi dze eme le nu nyui, siwo katã Yehowa wɔ na eƒe dɔla Dawid kple eƒe dukɔ Israel la ŋuti.” (Fiawo I, 8:66) Nyateƒee, abe alesi Salomo gblɔe ene la, “Yehowa ƒe yayra—[ye] wɔa ame kesinɔtɔ agbagba madzemadzee.”—Lododowo 10:22.\n19. Nukae míate ŋu awɔ axɔ yayra gãwo tso Yehowa gbɔ fifia kple tegbetegbe?\n19 Míele ɣeyiɣi si me “nuawo ƒe nɔnɔme vavã” la xɔ ɖe “nu nyui, siwo le vava ge la, ƒe vɔvɔli” teƒe. (Hebritɔwo 10:1) Yesu Kristo, amesi nye Nunɔlagã akuakua yi ɖe dziƒo ŋutɔ la me xoxo hetsɔ eya ŋutɔ ƒe ʋu ƒe asixɔxɔ lé avu ɖe amesiwo katã xɔ eƒe vɔsa dzi se la ta. (Hebritɔwo 9:10, 11, 24-26) Míawo hã míate ŋu ato vɔsa gã ma kple míaƒe dzi blibo ƒe kafukafuvɔsa si le kɔkɔe eye ɖiƒoƒo mele eŋu o tsɔtsɔna Mawu me ayi ŋgɔ kple ‘dzidzɔ, eye míaƒe dzi adze eme’ míatsɔ anɔ mɔ kpɔm na yayra gã siwo atso Yehowa gbɔ na mí.—Maleaxi 3:10.\n• Nufiafia kple “akɔfafa” kae míate ŋu akpɔ tso nunana kple vɔsawo ŋuti nyatakaka si le Sea me la me?\n• Be woaxɔ ame aɖe ƒe vɔsa la, nukae nye nudidi gbãtɔ si gbɔ wòle be wòaɖo, eye gɔmesese kae le ema ŋu na mí?\n• Nukae míate ŋu ana si asɔ kple lɔlɔ̃nu faa numevɔ sasa?\n• Mɔ kawo nue míate ŋu atsɔ Kristotɔwo ƒe kpekpewo asɔ kple akpedavɔsa le?\nYehowa tsɔ Yesu na tafevɔsae ɖe ameƒomea ƒe ɖeɖekpɔkpɔ ta\nBe míaƒe subɔsubɔ nadze Yehowa ŋu la, ele be eŋuti nakɔ tso ɖiƒoƒo ƒomevi ɖesiaɖe me\nNe míeƒo mía ɖokui ɖe subɔsubɔdɔa me la, míele gbeƒã ɖem Yehowa ƒe dɔmenyonyo\nƉoe Ɖe Amewo Ɖoe Ɖe Amewo Kafukafuvɔsa Siwo Dzea Yehowa Ŋu\nw00 8/15 axa 17-22


ESI Ken xɔ ƒe 21 la, tsikɔwuame manyatalenu aɖe va te fuɖeɖe nɛ vevie. Enɔ aɖuɖɔ hã ɖɔm edziedzi—mlɔeba, le aɖabaƒoƒo 20 ɖesiaɖe lɔƒo megbe la, ehiã be wòaɖɔe. Eteƒe medidi o Ken ƒe afɔ kple abɔwo te ekpekpe vevie. Ðeɖi tea eŋu edziedzi, eye eƒe ŋkuwo megakpɔa nu nyuie o.\nNusi gbɔ wòtso la me va kɔ esime wɔɖi va ƒo Ken. Esi Ken yi ɖɔkta gbɔ wòdoe kpɔ la, edze be menye wɔɖi koe ƒoe o—ke suklidɔ Ha 1—alo kpuie ko la, suklidɔe nɔ fu ɖem nɛ. Lãmetsi aɖe ƒe dɔmawɔmawɔ nyuie sia gblẽa nu le ŋutilãa ƒe ŋutete be wòawɔ nunyiame aɖewo, vevietɔ sukli si nɔa ame ƒe ʋu me, la ŋudɔ. Ken nɔ kɔdzi kwasiɖa ade hafi sukli agbɔsɔsɔme si nɔ eƒe ʋu me la ɖo nɔnɔme nyui me.\nƑe 50 kple edzivɔwo ƒe nudzɔdzɔe nye ma, eye atike siwo wòwɔ le ƒe mawo me la trɔ asi le nɔnɔmea ŋu geɖe. Ke hã, suklidɔa kpɔtɔ le Ken ŋu, eye menye eya ko ŋue wòle o. Wobu akɔnta be le xexeame godoo la, ame miliɔn 140 ŋue dɔlélea le, eye Xexeame ƒe Lãmesẽhabɔbɔ gblɔ be kaka ƒe 2025 naɖo la, xexlẽme ma ate ŋu adzi ɖe edzi teƒe eve. Eyata mewɔ nuku o be eŋunyalawo tsi dzi ɖe dɔlélea ƒe bɔbɔ ŋu. Ðk. Robin S. Goland, si nye suklidɔ ŋuti tikewɔƒe aɖe si le United States dzikpɔla ƒe kpeɖeŋutɔ, gblɔ be: “Le ame xexlẽme si gbegbe le dɔa xɔm ta la, esia ate ŋu anye dɔvɔ̃ aɖe ƒe gɔmedzedze.”\nBu nyatakaka ʋɛ siwo tso xexeame godoo la ŋu kpɔ.\nAUSTRALIA: Australia-dukɔa ƒe Dukɔwo Dome Suklidɔ Ŋuti Nusrɔ̃ƒe gblɔ be, “suklidɔ le lãmesẽkuxi sesẽtɔwo kekeake dometɔ ɖeka hem vɛ le ƒe alafa 21 lia me.”\nINDIA: Dɔa le ame miliɔn 30 ya teti ŋu. Ðɔkta aɖe gblɔ be, “anye ƒe 15 enye si va yi la, ƒã hafi nàkpɔ ame aɖe si mexɔ ƒe 40 haɖe o nanɔ dɔ sia lém. Egbea la, dɔ sia le fu ɖem na amesiwo mekpɔ xɔ ƒe sia haɖe o la dometɔ ɖeka le eve ɖesiaɖe me.”\nSINGAPORE: Suklidɔ le dukɔa me tɔ siwo le ƒe 30 kple 69 dome la ƒe akpa ɖeka kloe le etɔ̃ me ŋu. Wokpɔe le ɖevi geɖe—siwo dometɔ aɖewo xɔ ƒe ewo pɛ ko—ŋu.\nUNITED STATES: Dɔa dze amesiwo ade miliɔn 16 kloe dzi, eye ƒe sia ƒe la, wokpɔnɛ le ame bubu 800,000 lɔƒo ŋu. Dɔa le ame miliɔn geɖe ŋu gake ɖeko womenya haɖe o.\nAlesi suklidɔ te ŋu nɔa ame ŋu ɣeyiɣi didi hafi wova kpɔnɛ na be eŋuti tikewɔwɔ sesẽna ŋutɔ. Magazine si nye Asiaweek gblɔ be, “esi suklidɔ ŋuti dzesi gbãtɔwo nu mesẽna boo o ta la, zi geɖe la womekpɔnɛ dzea sii kaba o.” Esia tae woyɔ suklidɔ be adzamemewula ɖo.\nLe dɔ sia ƒe bɔbɔ kple alesi enu sẽnae ta la, nyati siwo kplɔe ɖo aƒo nu tso biabia siawo ŋu:\n● Nukae hea suklidɔ vɛ?\n● Aleke amesiwo ŋu dɔlélea le ate ŋu anɔ te ɖe enui?\nNusita Woyɔnɛ Nenema\nWoɖe Eŋlisigbe me nya “diabetes mellitus” si wozãna na suklidɔ tso Helagbe me nya aɖe si fia be “woayɔ tsi ado goe” kple Latingbe me nya si fia be nane le “vivim abe anyitsi ene” la me. Nya siawo ɖɔ dɔlélea wòsɔ nyuie, elabena tsi dona le suklidɔléla ŋu abe ɖe woyɔ tsia tso eƒe nu me to eƒe aɖuɖɔtoe me do goe le ametia me ene. Gakpe ɖe eŋu la, aɖuɖɔa vivina abe sukli ene. Le nyateƒe me la, hafi woava ke ɖe suklidɔ ŋuti dodokpɔwɔmɔnu si nyo wu ŋu la, ɖe wòkɔa dɔnɔa ƒe aɖuɖɔ ɖe afisi anyidiwo le. Ne anyidiawo va ƒo zi ɖe aɖuɖɔa ŋu la, efia be sukli le eme.\nƉoe Ɖe Amewo Ɖoe Ɖe Amewo Suklidɔ—“Adzamemewula La”\ng03 5/8 axa 3-4


“Nyemegasena Le Ðokuinye Me Be Ele Be Matrɔ Xexea Me O” | Biblia Le Amewo Ƒe Agbenɔnɔ Trɔm\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikongo Kikuyu Kiluba Kinyarwanda Kirghiz Korean Latvian Lingala Lithuanian Luo Malagasy Myanmar Ngabere Norwegian Nzema Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Yoruba Zulu\n“Nyemegasena Le Ðokuinye Me Be Ele Be Matrɔ Xexea Me O”\nAbe ale si Jukka Sylgren gblɔe ene\nƑE SI ME WODZII: 1966\nDUKƆ SI ME WÒTSO: FINLAND\nAME SI TƆGBI WÒNYE TSÃ: GOMENƆAMESITAƲLILA\nDzɔdzɔmenuwo kpɔkpɔ doa dzidzɔ nam tso ɖevime ke. Míaƒe ƒomea ɖia tsa yia teƒe dzeaniwo zi geɖe, abe ave kple tɔsisi siwo ƒo xlã mía dedu Jyväskylä, si le Titina Finland la, to ene. Azɔ hã, lãwo ƒe nu doa dzidzɔ nam. Esi menɔ ɖevime la, medina be makɔ dadi kple avu ɖe sia ɖe si medo goe la ɖe akɔ. Esi meva tsi la, etena ɖe dzinye ne mekpɔ ale si amewo sẽa ŋuta le lãwo ŋui. Emegbe la, meva ge ɖe habɔbɔ aɖe si ʋlia lãwo ƒe gomenɔamesi ta la me, afi si medo go ame siwo ƒe susu sɔ kple tɔnye le.\nMíaƒe ŋku biã ɖe lãwo ƒe gomenɔamesi taʋiʋli ŋu vevie. Míeɖia tsa maa agbalẽviwo eye míewɔ ɖoɖo lɔa gbɔ tsɔ tsia tsitre ɖe lãgbalẽdzralawo kple dzɔdzɔmeŋutinunyala siwo wua lãwo tsɔ wɔa numekukui la ŋu. Míeva ɖo habɔbɔ yeye aɖe hã hena lãwo ƒe dedienɔnɔ takpɔkpɔ. Esi wònye míetoa akpasesẽnuwɔnawo dzi be míaɖo míaƒe taɖodzinuwo gbɔ ta la, míeɖoa nya me le setɔwo gbɔ zi geɖe. Wolém hekplɔm yi ʋɔnu enuenu.\nTsɔ kpe ɖe dzitsitsi ɖe lãawo ƒe dedienɔnɔ ŋu ŋuti la, kuxi bubu siwo le xexea me hã ɖea fu nam vevie. Esia wɔe be meva ge ɖe dukɔwo dome habɔbɔ vovovowo, abe Amnesty International kple Greenpeace ene, me. Mezã nye ŋusẽ katã tsɔ do alɔ habɔbɔ siawo. Meʋlia ame dahewo, dɔwuitɔwo kple wɔnamanɔŋutɔwo ta.\nGake meva kpɔe be nyemate ŋu atrɔ xexea me o. Togbɔ be habɔbɔ siawo dze agbagba kpɔ kuxi suesuesue aɖewo gbɔ hã la, kuxi gãtɔwo ya gakpɔtɔ li, eye wole gã dom ɖe edzi. Ðeko wòdze abe vɔ̃ɖinyenye xɔ xexe bliboa katã me eye ame aɖeke metsɔ ɖeke le naneke me o ene. Mekpɔe be naneke meli mate ŋu awɔ o.\nEte ɖe dzinye be nyemete ŋu wɔ naneke tsɔ ɖɔ xexea ɖo o, eye esia na meva dze tamebubu tso Mawu kple Biblia ŋu. Yehowa Ðasefowo srɔ̃ Biblia kplim kpɔ. Togbɔ be mekpɔ ŋudzedze ɖe Yehowa Ðasefowo ƒe dɔmenyo kple ale si wotsɔ ɖe le eme nam ŋu hã la, nyemedi be matrɔ nye agbenɔnɔ ɣemaɣi o. Gake fifia ya, mele klalo be mawɔ tɔtrɔ.\nMehe nye Biblia ɖe go azɔ, eye mexlẽnɛ edziedzi. Nu siwo mexlẽ fa akɔ nam ŋutɔ. Meke ɖe mawunyakpukpui geɖe siwo gblɔ be ele be woalé be na lãwo la ŋu. Le kpɔɖeŋu me, Lododowo 12:10 gblɔ be: “Ame dzɔdzɔe léa be na eƒe lãwo.” (Agbenya La) Meva se egɔme hã be menye Mawu gbɔe kuxi siwo le xexea me tso o. Ke boŋ esi ame akpa gãtɔ mewɔna ɖe eƒe mɔfiamewo dzi o tae míaƒe kuxiwo le dzidzim ɖe edzi. Nu siwo mesrɔ̃ tso Yehowa ƒe lɔlɔ̃ kple dzigbɔgbɔ blewu ŋu la de dzi gbɔ nam ŋutɔ.—Psalmo 103:8-14.\nLe ɣeyiɣi mawo lɔƒo me la, mexlẽ nu tso Nuka Tututue Nye Biblia ƒe Nufiafia? gbalẽa ŋu eye mekpe agbalẽvi ɖo hebia be woaɖo ɖeka ɖem. Eteƒe medidi o Ðasefo atsu kple asi aɖe va nye aƒe me hedo Biblia nusɔsrɔ̃ ɖe gbɔnye, eye melɔ̃. Medze Ðasefowo ƒe kpekpewo dede le Fiaɖuƒe Akpata me. Ale Biblia me nyateƒea dze gege ɖe nye dzi me.\nBiblia kpe ɖe ŋunye mewɔ tɔtrɔ geɖe. Medzudzɔ atama kple aha tsu nono. Metrɔ asi le nye dzedzeme ŋu eye medzudzɔ nya madzetowo gbɔgblɔ. Nyemegadzea aglã ɖe setɔwo ŋu hã o. (Romatɔwo 13:1) Meva dzudzɔ gbɔdɔdɔ ƒe agbe gbegblẽ nɔnɔ hã, nu si me meƒo ɖokuinye ɖo vĩi tsã.\nTɔtrɔwɔwɔ si sesẽ nam wue nye ale si mawɔ ado go le habɔbɔ siwo me mege ɖo la me. Menɔ bɔbɔe nam kura o. Gbãa, mesusui be ne medo le habɔbɔ mawo me la, ke efia be nyemewɔ nuteƒe na wo o. Gake meva kpɔe be Mawu Fiaɖuƒea koe akpɔ xexea ƒe kuxiwo gbɔ. Metso nya me be matsɔ nye ŋusẽ katã ado alɔ Fiaɖuƒe ma ahakpe ɖe ame bubuwo ŋu be woasrɔ̃ nu tso eŋu.—Mateo 6:33.\nDɔ si mewɔ tsã abe gomenɔamesitaʋlila ene la na mede mama amewo me—mebua ame aɖewo be wonye ame nyuiwo, ɖewo be wonye ame baɖawo—eye menɔa klalo be matu nu kple ame siwo mebuna be wonye ame baɖawo. Gake Biblia sɔsrɔ̃ kpe ɖe ŋunye medzudzɔ fuléle amewo. Fifia, abe Kristotɔ ene la, medzea agbagba lɔ̃a ame sia ame. (Mateo 5:44) Mɔ siwo nu meɖea lɔlɔ̃ sia fiana le dometɔ ɖekae nye Mawu Fiaɖuƒea ŋuti nya nyuia gbɔgblɔ na amewo. Dzidzɔe wònye nam be mele gome kpɔm le dɔ nyui sia si le kpekpem ɖe amewo ŋu be ŋutifafa, dzidzɔ, kple mɔkpɔkpɔ vavã nasu wo si la me.\nNye susu me dze akɔ anyi azɔ le esi menya be Yehowa koe ate ŋu aɖɔ nuwo ɖo ta. Meka ɖe edzi be esi eyae nye Wɔla la ta la, maɖe mɔ amegbetɔwo nayi edzi asẽ ŋuta le lãwo kple wo nɔvi amegbetɔwo ŋu alo agblẽ míaƒe anyigba dzeani sia dome gbeɖe o. Ke boŋ eteƒe madidi o, ato eƒe Fiaɖuƒea dzi aɖɔ nu sia nu ɖo. (Yesaya 11:1-9) Dzidzɔ gã aɖe ŋutɔe wònye nam be menya nyateƒenya siawo hele kpekpem ɖe ame bubuwo ŋu be woawo hã woaxɔ edzi ase. Fifia nyemegasena le ɖokuinye me be ele be matrɔ xexea me o.\nNu Ka Tae Miegayia Ame Siwo Le Subɔsubɔha Aɖe Me Xoxo La Gbɔ?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ July 2013 | Ðe Nàte Ŋu Aka Ðe Subɔsubɔhawo Dzia?\nJuly 2013 | Ðe Nàte Ŋu Aka Ðe Subɔsubɔhawo Dzia?\nGBETAKPƆXƆ July 2013 | Ðe Nàte Ŋu Aka Ðe Subɔsubɔhawo Dzia?